title: Koti-idea

text: Jutun käsittely alkoi Päijät-Hämeen käräjäoikeudessa elokuussa 2018. Syyte törkeästä velallisen epärehellisyydestä kohdistui kolmeen konkurssiin menneen huonekalufirman johtohenkilöön.


title: Koti-idea

text: Syytteet kuitenkin kaatuivat jo lokakuussa 2018.


title: Juho Evert Pietiläinen

text: Juho Evert Pietiläinen (29. elokuuta 1862 Viitasaari – 23. marraskuuta 1908) toimi muun muassa sorvaajana, kauppiaana ja asioitsijana Viitasaaren lisäksi Helsingissä, Oulussa ja Utajärvellä. Käännyttyään lestadiolaisuuteen vuonna 1885 tai 1886 Pietiläinen tuli tunnetuksi kirjallisesta tuotannostaan.


title: Juho Evert Pietiläinen

text: Pietiläinen toimitti vuonna 1889 ensimmäisen merkittävän lestadiolaisen laulukokoelman "Lauluja Siionin Matkamiehille", joka loi pohjaa lestadiolaiselle lauluperinteelle yhdessä sen myöhempien painosten "Walituita Hengellisiä Lauluja" (1890, 1893) ja "Walittu kokoelma Hengellisiä Lauluja Jumalan lapsille elämän tiellä" (1898) kanssa. Hänen laulukirjansa olivat laajassa käytössä vuoteen 1902 asti, jolloin Leonard Typpö alkoi toimittaa omia laulukirjojaan.


title: Juho Evert Pietiläinen

text: Lestadiolaisuuden hajaannuksessa 1800- ja 1900-luvun taitteessa Pietiläinen asettui uusheränneitten joukkoon. Pietiläinen koki, että hänen aikaisemmin sepittämissään lauluissa oli "köykäinen henki" ja että ne olivat jopa vahingollisia uskonelämälle. Tästä huolimatta myös uudenheräyksen laulukirjaan otettiin näitä lauluja.


title: Juho Evert Pietiläinen

text: Juho Evert Pietiläinen on kirjoittanut muun muassa kaikissa lestadiolaissuunnissa rakastetun laulun ""On lepopaikka suloinen"".


title: Kolme iloista rosvoa

text: Kasper, Jesper ja Joonatan – kolme iloista rosvoa () on norjalaisen Thorbjørn Egnerin vuonna 1955 kirjoittama lastenromaani. Kirjaan liittyy myös joukko lauluja, joista useimmat ovat Egnerin itse säveltämiä. Kirjasta on tehty näytelmäversioita ja ainakin yksi elokuva. 132-sivuisessa kirjassa on tekijän värikuvitus.


title: Kolme iloista rosvoa

text: Tarina kertoo kolmesta rosvosta, nimiltään Kasper, Jesper ja Joonatan. He käyvät aina yöllä varkaissa ja ottavat vain tarpeellista. He asuvat kaupungissa nimeltä Kardemumma, jossa on paljon hullunkurisia asukkaita. Sään he saavat tietoonsa Topiakselta, ja kaupunkia vartioi kiltti poliisimestari Paavali, joka ei haluaisi vangita ketään. Rosvoilla taas on kotonaan leijona, jonka takia kukaan ei käy pidättämässä heitä.


title: Billy Yank

text: Billy Yank on Yhdysvaltain sisällissodassa Unionin puolella taistelleiden sotilaiden henkilöitymä. Billy Yank ja hänen Etelävaltioiden vastineensa Johnny Rebel symboloivat sisällissodan osapuolia aikansa poliittisissa pilapiirroksissa.


title: Vätsärin erämaa-alue

text: Vätsärin erämaa-alue sijaitsee Suomen Ylä-Lapissa Inarin kunnassa.


title: Vätsärin erämaa-alue

text: Vätsärin Natura-alue perustettiin erämaalain nojalla vuonna 1991. Erämaa-alue sijaitsee Inarinjärven itä- ja koillispuolella. Se on pinta-alaltaan 1 550 neliökilometriä.


title: Vätsärin erämaa-alue

text: Vätsärin maisemat ovat yleispiirteiltään karuja männikköjä, mutta järviä, lampia, jokia ja puroja eli vesistöjä on runsaasti. Hiekkamaiden niukkamineraaliset eli niukkaravinteiset vedet ("Littorelletalia uniflorae") muodostavat neljänneksen alueen luontotyypeistä. Yksi alueen erikoisuus on sen rikkonaisuus.


title: Vätsärin erämaa-alue

text: Soita alueella on vain vähän, vaikka se on alavaa Inarin järvimaata. Vätsärin koillisosa on pääosin puutonta ja hyvin kivistä tunturiylänköä. Aluetta leimaa myös osaltaan Inarijärvi rantoineen ja saarineen, joihin kuuluu sekä männikköisiä suurempia saaria että tunturimaisia pikkuluotoja.


title: Vätsärin erämaa-alue

text: Männyn metsänraja kulkee alueen keskivaiheilla. Vätsärin eteläosissa tehtiin laajoja metsänhakkuita 1920-luvulla ja 1930-luvulla. Vanhimmat ja järeimmät männyt kaadettiin ja kuljetettiin Norjaan. Hakkuumäärä oli noin puoli miljoonaa tukkirunkoa. Kessi sijaitsee erämaa-alueen eteläosassa, Vätsäri pohjoisempana. Tunturimittari aiheutti vuonna 1965 laajaa tuhoa Vätsärin alueen tunturikoivuille.


title: Vätsärin erämaa-alue

text: Vätsärin runsaimmat pesimälinnut ovat järripeippo, pajulintu, urpiainen ja niittykirvinen.


title: Vätsärin erämaa-alue

text: Petsamon nikkelisulattojen vaikutukset näkyvät Riista- ja kalatalouden tutkimuslaitoksen mukaan Suomen puolella selvästi vain Vätsärin alueen itäosissa. Tutkimuksessa selvitettiin vuonna 2007 sulattojen päästöjen vaikutuksia pienimpien vesistöjen veden laatuun ja kalastoon Suomen, Norjan ja Venäjän raja-alueella. Verrattuna aikaisempiin tutkimuksiin Vätsärin alueen vesistöjen puskurointikyky päästöille oli kuitenkin paranemassa ja myös alueen herkimmät vesistöt toipumassa.


title: Blessed

text: Blessed voi tarkoittaa seuraavia:


title: Kees Koch

text: Kees Koch (s. 16. heinäkuuta 1936) on entinen alankomaalainen kiekonheittäjä.


title: Kees Koch

text: Koch sijoittui Tukholman EM-kilpailuissa 1958 kiekonheitossa kymmenenneksi tuloksella 50,97 m. Belgradin EM-kilpailuissa 1962 hän saavutti hopeaa tuloksella 55,96 m.


title: Kees Koch

text: Koch voitti Alankomaiden mestaruuksia kiekonheiton lisäksi myös kuulantyönnössä.


title: Vladimir Trusenjev

text: Vladimir Trusenjev (3. elokuuta 1931 – 2001) oli neuvostoliittolainen kiekonheittäjä.


title: Vladimir Trusenjev

text: Trusenjev saavutti Tukholman EM-kilpailuissa 1958 kiekonheitossa pronssia tuloksella 53,74 m. Hän hävisi kultamitalisti Edmund Piątkowskille 18 senttimetrillä. Seuraavissa EM-kilpailuissa Belgradissa 1962 hän voitti kultaa tuloksella 57,11 m. Tokion 1964 olympialaisissa hän sijoittui kahdeksanneksi tuloksella 54,78 m.


title: Vladimir Trusenjev

text: Trusenjev heitti Leningradissa 4. kesäkuuta 1962 maailmanennätyksen 61,64 metriä. Nelisen viikkoa myöhemmin hän menetti ennätyksen Al Oerterille.


title: József Szécsényi

text: József Szécsényi (10. tammikuuta 1932 Szegvár – 19. maaliskuuta 2017) oli unkarilainen kiekonheittäjä.


title: József Szécsényi

text: Szécsényi saavutti Bernin EM-kilpailuissa 1954 kiekonheitossa pronssia tuloksella 51,58 m. Hänen edelleen sijoittuivat italialaiset Adolfo Consolini ja Giuseppe Tosi. Seuraavissa EM-kilpailuissa Tukholmassa 1958 hän sijoittui kahdeksanneksi tuloksella 54,66 m. Rooman 1960 olympialaisissa hän sijoittui neljänneksi tuloksella 55,79 m. Hän hävisi Yhdysvaltain kolmoisvoiton varmistaneelle Dick Cochranille 1,37 metriä. Belgradin EM-kilpailuissa 1962 Szécsényi sijoittui kuudenneksi tuloksella 54,66 m. Tokion 1964 olympialaisissa hänen sijoituksensa oli viides ja tuloksensa 57,23 m.


title: József Szécsényi

text: Szécsényi heitti Győrissa 7. kesäkuuta 1959 uuden Euroopan-ennätyksen 58,33 m. Fortune Gordienin maailmanennätys oli 95 senttimetriä parempi. Yhtä viikkoa myöhemmin puolalainen Edmund Piątkowski otti nimiinsä sekä maailman- että Euroopan-ennätyksen.


title: Ferenc Klics

text: Ferenc Klics (20. tammikuuta 1924 – 25. huhtikuuta 1993) oli unkarilainen kiekonheittäjä.


title: Ferenc Klics

text: Klics sijoittui Lontoon 1948 olympialaisten kiekonheitossa viidenneksi tuloksella 48,21 m. Neljä vuotta myöhemmin Helsingin olympialaisissa hän sijoittui jälleen viidenneksi tuloksella 51,13 m. Bernin EM-kilpailuissa 1954 hän sijoittui neljänneksi tuloksella 51,43 m. Melbournen 1956 olympialaisissa hän oli seitsemäs tuloksella 51,82 m. Tukholman EM-kilpailuissa 1958 hän sijoittui viidenneksi tuloksella 53,08 m.


title: Ferenc Klics

text: Klics heitti Budapestissa 4. heinäkuuta 1954 tuloksen 55,79 m ja paransi Adolfo Consolinin nelisen vuotta vanhaa Euroopan ennätystä 32 senttimetrillä. Seuraavana vuonna hän menetti ennätyksensä Tšekkoslovakian Karel Mertalle.


title: Gerard de Ridefort

text: Gerard de Ridefort (n. 1141 – 1. lokakuuta 1189) oli temppeliherrain ritarikunnan suurmestari vuosina 1184–1189.


title: Gerard de Ridefort

text: Gerard de Ridefort oli luultavasti syntyjään flaami. Hän tuli Lähi-itään 1170-luvulla ja oli aluksi Tripolin kreivin Raimund III:n palveluksessa. Hän riitaantui kuitenkin isäntänsä kanssa ja siirtyi Jerusalemin kuninkaan palvelukseen. Vuonna 1179 Baudouin IV nimitti de Ridefortin kuningaskunnan marsalkan virkaan. Myöhemmin hän liittyi temppeliherroihin ja vuonna 1183 hänestä tuli järjestön senesalkki. Lokakuussa 1184 de Ridefort valittiin ritarikunnan suurmestariksi.


title: Gerard de Ridefort

text: Vuonna 1187 Gerard de Ridefort hyökkäsi 100 temppeliritarin ja joidenkin johanniittojen kanssa Saladinin poikaa al-Afdalia vastaan. Al-Afdal komensi kuitenkin yli 5000 miehen joukkoa ja löi eurooppalaiset helposti. Johanniittain suurmestari Roger de Moulins sai surmansa taistelussa ja de Ridefort haavoittui, mutta säilyi hengissä.


title: Gerard de Ridefort

text: Saman vuoden heinäkuussa Gerard de Ridefort johti temppeliherroja Hattinin taistelussa. Ristiretkeläiset kärsivät tappion, ja Gerard de Ridefort ja joukko temppeliherroja joutui Saladinin vangiksi. Muut temppeliherrat teloitettiin, mutta Saladin säästi suurmestarin hengen. Saladin lupasi päästää de Ridefortin vapaaksi, jos tämä pystyisi suostuttelemaan temppeliherrat luovuttamaan erään linnoituksensa ilman taistelua. Tässä de Ridefort onnistui, ja Saladin piti lupauksensa ja päästi de Ridefortin vapaaksi.


title: Gerard de Ridefort

text: Vapauduttuaan de Ridefort meni Tortosaan, jossa hän johti temppeliherrojen linnan puolustusta. Vuonna 1189 de Ridefort osallistui Akkon piiritykseen. Hän kuoli joko taistelussa tai Saladin teloitti hänet taistelun jälkeen.


title: Ferenc Tégla

text: Ferenc Tégla (s. 15. heinäkuuta 1947 Szegvár) on unkarilainen kiekonheittäjä.


title: Ferenc Tégla

text: Tégla sijoittui Méxicon 1968 olympialaisten kiekonheitossa 11:nneksi tuloksella 58,36 m. Ateenan EM-kilpailuissa 1969 hän sijoittui kuudenneksi tuloksella 58,18 m ja Helsingin EM-kilpailuissa 1971 seitsemänneksi tuloksella 59,24 m. Münchenin 1972 olympialaisissa hän oli seitsemäs tuloksella 60,60 m. Montréalin 1976 olympialaisissa hän sijoittui 11:nneksi tuloksella 60,54 m. Prahan EM-kilpailuissa 1978 hän oli yhdeksäs tuloksella 60,22 m.


title: Géza Fejér

text: Géza Fejér (s. 20. huhtikuuta 1945 Budapest) on entinen unkarilainen kiekonheittäjä.


title: Géza Fejér

text: Fejér sijoittui Ateenan EM-kilpailuissa 1969 kiekonheitossa kymmenenneksi tuloksella 55,64 m. Kaksi vuotta myöhemmin Helsingin EM-kilpailuissa hän saavutti pronssia tuloksella 61,54 m. Münchenin 1972 olympialaisissa hän sijoittui viidenneksi tuloksella 62,62 m. Rooman EM-kilpailuissa 1974 hän oli yhdeksäs tuloksella 59,46 m.


title: Ricky Bruch

text: Björn Rickard ”Ricky” Bruch (2. heinäkuuta 1946 – 30. toukokuuta 2011) oli ruotsalainen kiekonheittäjä.


title: Ricky Bruch

text: Bruch sijoittui Méxicon 1968 olympialaisten kiekonheitossa kahdeksanneksi tuloksella 59,28 m. Ateenan EM-kilpailuissa 1969 hän saavutti hopeaa tuloksella 61,08 m. Seuraavissa EM-kilpailuissa Helsingissä 1971 hän sijoittui yhdeksänneksi tuloksella 59,08 m. Münchenin 1972 olympialaisissa hän saavutti pronssia tuloksella 63,40 m. Rooman EM-kilpailuissa 1974 hän saavutti pronssia tuloksella 62,00 m.


title: Ricky Bruch

text: Bruch heitti Tukholmassa 5. heinäkuuta 1972 tuloksen 68,40 m, jolla hän sivusi Jay Silvesterin nimissä ollutta maailmanennätystä. Keväällä 1975 eteläafrikkalainen John van Reenen paransi ennätystä kahdeksalla senttimetrillä.


title: Ricky Bruch

text: Bruch oli uransa aikana myös Ruotsin parhaita kuulantyöntäjiä ja saavutti pronssia sisäratojen EM-kilpailuissa 1971 Sofiassa tuloksella 19,50 m.


title: Ricky Bruch

text: Vuonna 1984 Bruch palasi muutaman vuoden hiljaiselon jälkeen kiekkorinkiin 37 vuoden ikäisenä tavoitteenaan Los Angelesin kesäolympialaiset. Ruotsin olympiakomitea kuitenkin pudotti hänet kisajoukkueesta, mihin syynä katsottiin olevan Bruchin aikaisempi kritiikki ja suorapuheisuus urheilupäättäjiä kohtaan. Katkera Bruch harjoitteli itseään säälimättä koko kevään ja kesän ajan ja heitti syksyllä 1984 yli 70 metrin kisaheittoja. Bruchin uran pisin heitto 71,26 m on tuolta ajalta, ja se on edelleen kesäkuussa 2017 jaetulla kymmenennellä sijalla maailman kaikkien aikojen tilastossa. Los Angelesin olympialaisissa kiekonheiton olympiakulta voitettiin tuloksella 66,60 m. Ruotsin ennätyksenä Bruchin ennätys säilyi kesäkuuhun 2017 asti, jolloin Daniel Ståhl heitti 71,29 m.


title: Ricky Bruch

text: Ricky Bruch tunnettiin urheilu-uransa aikana armottomana harjoittelijana, joka ei suurissa arvokilpailuissa onnistunut odotetulla tavalla.


title: Harlan Mathews

text: Harlan Mathews (17. tammikuuta 1927 Sumiton, Alabama – 9. toukokuuta 2014) oli yhdysvaltalainen demokraattisen puolueen poliitikko. Hän valmistui Jacksonville State -yliopistosta, Vanderbiltin yliopistosta ja Nashvillen lakikoulusta. Hän oli vuosina 1974–1987 Tennesseen "State Treasurer", ja vuosina 1987–1993 hän toimi osavaltion kuvernöörin Ned McWherterin apulaisena.


title: Harlan Mathews

text: Mathews pääsi tammikuussa 1993 Yhdysvaltain senaattiin Al Goren jätettyä paikan tyhjäksi. Joulukuussa 1994 Mathewsin seuraajaksi astui Fred Thompson.


title: Tekken 6: Bloodline Rebellion

text: Tekken 6: Bloodline Rebellion on Namco Bandai Gamesin kehittämä ja julkaisema päivitys "Tekken 6" -tappelupeliin. Se julkaistiin kolikkopelinä vuonna 2008 sekä seuraavana vuonna PlayStation 3:lle ja Xbox 360:lle. "Tekken 6: Bloodline Rebellion" lisää peliin uusia hahmoja, esineitä, vaatteita, aseita ja kenttiä.


title: Tekken 6: Bloodline Rebellion

text: Scenario Campaign on Tekken Force -tapainen lisäpeli "Tekken 6: Bloodline Rebellionissa". Siinä Lars ja Alisa seikkailevat yhdessä, mätkien kadulla tallustavia vastustajia. Pelissä on mahdollista kuitenkin pelata muulla kuin Larsilla, mutta silti Alisa on mukanasi. Peli sisältää Online-tilan, ja silloin voi pelata kaverin kanssa niin ettei ole pakko käyttää Larsia tai Alisaa.


title: Ned McWherter

text: Ned Ray McWherter (15. lokakuuta 1930 – 4. huhtikuuta 2011) oli yhdysvaltalainen demokraattisen puolueen poliitikko. Hän toimi Tennesseen osavaltion 46. kuvernöörinä vuosina 1987–1995. Ennen sitä hän oli ollut Tennesseen edustajainhuoneen puhemiehen toimessa.


title: Ned McWherter

text: McWherterillä oli kaksi lasta.


title: The Settlers IV

text: The Settlers IV (myös nimellä The Settlers: Fourth Edition) on Blue Byte Softwaren kehittämä reaaliaikainen strategiapeli, joka on The Settlers -pelisarjan kolmas jatko-osa.


title: The Settlers IV

text: Pelaaja voi valita kolmesta rodusta mieleisensä: mayat, viikingit tai roomalaiset. Yksinpelikampanjassa on kolmas rotu: The Dark Tribe (pimeä heimo). Sen jäsenet ovat karkotetun jumalan orjia ja palvojia. Ne polttavat kaiken vihreän maailmasta ja saastuttavat luonnon homerihmastoilla ja hirvittävillä rakennuksillaan.


title: The Settlers IV

text: Moninpeli sisältää vapaan imperiumin rakentamisen toisia imperiumeja vastaan sekä vapaan asettumisen, jossa ei ole vihollisia.


title: Jean Wadoux

text: Jean Wadoux (s. 29. tammikuuta 1942 Saint-Pol-sur-Ternoise, Pas-de-Calais, Ranska) on entinen ranskalainen yleisurheilija. Hänen päälajinsa oli aluksi 1 500 metrin juoksu, jolta hän myöhemmin siirtyi 5 000 metrille.


title: Jean Wadoux

text: Wadoux sijoittui Tokion 1964 olympialaisissa 1 500 metrin juoksussa yhdeksänneksi ajalla 3.45,4. Budapestin EM-kilpailuissa 1966 hän sijoittui seitsemänneksi ajalla 3.44,5. Méxicon 1968 olympialaisissa hän kilpaili 5 000 metrillä ja voitti alkueränsä sekä sijoittui toiseksi parhaana eurooppalaisena loppukilpailussa yhdeksänneksi ajalla 14.20,8. Ateenan EM-kilpailuissa 1969 hän sijoittui 1 500 metrillä kuudenneksi ajalla 3.41,7. Helsingin EM-kilpailuissa 1971 hän saavutti uransa ainoan arvokisamitalin sijoittumalla 5 000 metrillä hopealle ajalla 13.33,6. Epävirallisissa maastojuoksun MM-kilpailuissa Wadoux sijoittui yhdeksänneksi vuonna 1969.


title: Jean Wadoux

text: Vuonna 1965 Wadoux oli juoksemassa 4 × 1500 metrin viestijuoksun maailmanennätystä 14.19,0. Vuonna 1970 hän juoksi 1 500 metrillä Euroopan ennätyksen 3.34,0. Lisäksi hän juoksi 1 000 metrillä Ranskan ennätyksen 2.18,6 vuonna 1964. Hän voitti Ranskan mestaruuden 1 500 metrillä vuosina 1965–1970, 5 000 metrillä vuosina 1968 ja 1971 sekä maastojuoksussa vuosina 1968 ja 1972. Pituutta hänellä oli 180 senttimetriä ja aktiivivuosinaan hän painoi 60 kiloa.


title: Ekumeeninen Karmeliittaluostariyhteisö

text: Ekumeeninen Karmeliittaluostariyhteisö ("Carmelo Ecuménico Monástico") on se nimi, jota käytetään espanjalaisen, katolis-ekumeenisen maallikkoyhdistyksen suomalaisesta haarasta. Se on toiminut Suomessa vuodesta 2005 lähtien Suomen evankelis-luterilaisen kirkon yhteydessä.


title: Ekumeeninen Karmeliittaluostariyhteisö

text: Espanjalainen Carmelo Ecuménico e Interreligioso (CEI) on pieni, noin 20 maallikon muodostama ryhmä, joka on hengellisyydeltään karmelitaaninen. Sen tavoitteena on Vatikaanin 2. kirkolliskokouksen hengessä edistää ekumeniaa ja uskontojen välistä dialogia. Siihen kuuluu kolmenlaisia jäseniä: kannatusjäseniä, tavallisia jäseniä sekä lisäksi sellaisia jäseniä, jotka pyrkivät mahdollisuuksiensa mukaan, sopivien työtehtävien ohella elämään samanlaista elämää kuin kontemplatiivisissa luostareissa olematta kuitenkaan nunnia tai munkkeja, vaan nimenomaan maallikkoja. Kontemplatiivista elämäntapaa viettää Espanjassa kolme ja Suomessa yksi henkilö. Tästä yhteisön erillisryhmästä käytetään nimitystä Carmelo Ecuménico Monástico.


title: Ekumeeninen Karmeliittaluostariyhteisö

text: Luostarilupauksia ei maallikkoyhdistyksen puitteissa voi antaa, mutta säännöt antavat jäsenille mahdollisuuden sitoutua noudattamaan evankelisia neuvoja (köyhyys, puhtaus ja kuuliaisuus). Tällainen henkilökohtainen sitoutuminen (compromiso personal) ei sido ketään muuta kuin asianomaista itseään. Tällaisesta maallikosta käytetään nimitystä ”sitoutunut maallikko” (esp. laico comprometido). Luostarilupauksista tällainen henkilökohtainen sitoutuminen eroaa usealla eri tavalla. Maallikko ei esimerkiksi luovu henkilökohtaisesta omaisuudestaan.


title: Ekumeeninen Karmeliittaluostariyhteisö

text: Ekumeeninen Karmeliittaluostariyhteisö noudattaa omaa sääntöään. Vuoden 2007 alusta se on toiminut Helsingin Vartiosaaressa. Karmeliittaisä Fransisco Javier Sancho Fermin O.C.D. on Suomen Ekumeenisen Karmeliittaluostariyhteisön hengellinen esimies.


title: Ekumeeninen Karmeliittaluostariyhteisö

text: Vuonna 2009 Carmelo Ecuménico e Interreligioso -yhdistys affilioitui (assosioitui) teresiaaniseen karmeliittasääntökuntaan (OCD). Tämä merkitsee sitä, että maailmanlaajuinen karmeliittasääntökunta on virallisesti tunnustanut Carmelo Ecuménicon olevan hengeltään karmelitaaninen yhteisö.


title: Lauri Kumlin

text: Lauri (Lasse) Ilmari Kumlin () oli suomalainen jääkärieverstiluutnantti. Hän oli Saksassa sotilasoppinsa saanut jääkäri, joka taisteli ensimmäisessä maailmansodass Saksan itärintamalla ja sen jälkeen Suomen sisällissodassa joukkueenjohtajana ja vielä Talvi- ja jatkosodassa pataljonan komentajana. Sotien jälkeen hän toimi muun muassa Rovaniemen sotilaspiirin komentajana.


title: Lauri Kumlin

text: Hänen vanhempansa olivat maanviljelijä Nestor Ferdinand Kumlin ja Emma Maria Ryytsä. Hänet vihittiin avioliittoon vuonna 1920 Elin Gunborg Stackelbergin kanssa.


title: Lauri Kumlin

text: Kumlin kävi kansakoulun ja suoritti yksityisesti seitsemännen luokan Helsingin suomalaisessa lyseossa vuonna 1927. Hän kävi Reserviupseerikoulun vuonna 1926 ja Kadettikoulun erikoiskurssin vuosina 1927–1928 sekä Taistelukoulun luutnanttikurssin vuonna 1932. Hän teki opintomatkan Saksan itärintamalle vuonna 1942. Kumlin oli opettajana Kymenlaakson suojeluskuntapiirin alipäällystökursseilla vuonna 1924 ja toimi Kymin yhteiskoulun poikien voimistelun opettajana kevät- ja syyslukukaudella vuonna 1923.


title: Lauri Kumlin

text: Kumlin oli merenkulkuoppilaana ennen liittymistään vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 10. lokakuuta 1915, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Lauri Kumlin

text: Kumlin saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi Kenttälennätinpataljoonan 2. komppaniaan. Pataljoonasta muodostettiin myöhemmin 15. jääkäripataljoona. Hän otti osaa sisällissodan taisteluihin Karjalankannaksella.


title: Lauri Kumlin

text: kumlin palveli sisällissodan jälkeen joukkueenjohtajana 5. Jääkärirykmentin 8. komppaniassa, josta muodostettiin myöhemmin ensin Kuopion jalkaväkirykmentti 4 ja sitten Tampereen rykmentiksi. Hän erosi armeijasta 11. helmikuuta 1919 ja astui 10. toukokuuta 1920 alkaen suojeluskuntajärjestön palvelukseen, jossa hänet sijoitettiin ensin Kymenlaakson suojeluskuntapiirin harjoitusupseeriksi ja 20. kesäkuuta 1920 lähtien Kymin suojeluskunnan paikallispäälliköksi. Hänet nimitettiin 1. huhtikuuta 1924 alkaen piirin I alueen päälliköksi. Hän erosi suojeluskunnista ja astui takaisin armeijan palvelukseen 1. marraskuuta 1925 ja hänet sijoitettiin koulutusupseeriksi Uudenmaan rykmentin 2. komppaniaan. Uudenmaan rykmentissä hän toimi 16. syyskuuta 1927 alkaen nuorempana upseeritta. Hänet siirrettiin 1. heinäkuuta 1933 Viestipataljoona l:n 3. komppaniaan, jossa hän toimi nuorempana upseerina. Viestipataljoonasta hänet komennettiin 15. syyskuuta 1933 ja lopulta siirrettiin 1. toukokuuta 1934 alkaen nuoremmaksi upseeriksi Pioneeripataljoonan 1. komppaniaan, josta hänet siirrettiin edelleen 25. syyskuuta 1936 alkaen Keski-Suomen rykmenttiin ja 31. joulukuuta 1936 alkaen Reserviupseerikouluun sekä 15. toukokuuta 1937 alkaen Pohjan rykmenttiin. Edellisistä siirroista huolimatta hän toimi edelleen 10. syyskuuta 1938 saakka komennettuna Reserviupseerikoulussa, jossa hän toimi pioneeriosaston johtajana.


title: Lauri Kumlin

text: Kumlin osallistui talvisotaan komppanianpäällikkönä 3. Prikaatin 2. pataljoonassa, josta hänet siirrettiin pataljoonan komentajaksi Jalkaväkirykmentti 8:aan, ja otti osaa taisteluihin Raudussa, Summassa, Yläsommessa ja Viipurissa.


title: Lauri Kumlin

text: Välirauhan aikana Kumlin jatkoi edelleen tointaan samassa joukossa, kunnes myöhemmin siirrettiin Iisalmen suojeluskuntapiirin esikuntaan ensimmäiseksi yleisesikuntaupseeriksi ja toimistopäälliköksi.


title: Lauri Kumlin

text: Jatkosodan puhjettua hänet komennettiin pataljoonan komentajaksi Jalkaväkirykmentti 52:een. Vuonne 1943 hänet siirrettiin Iisalmen suojeluskuntapiirin komentajaksi. Kumlin osallistui jatkosodassa taisteluihin Rukajärven suunnalla.


title: Lauri Kumlin

text: Sotien jälkeen Kumlin toimi toimistoupseerina Savo-Karjalan sotilasläänin esikunnassa vuoteen 1945 saakka, jolloin hänet siirrettiin samoihin tehtäviin Pohjois-Suomen sotilasläänin esikuntaan, missä hän teki myös esikuntapäällikön viransijaisuuksia. Vuonna 1945 hänet siirrettiin esikuntatehtävistä pataljoonan komentajaksi Jalkaväkirykmentti 5:een. Jalkaväkirykmentistä hänet siirrettiin seuraavana vuonna Rovaniemen sotilaspiirin komentajaksi, missä hän palveli kunnes erosi vakinaisesta palveluksesta vuonna 1948. Armeijasta eronsa jälkeen hän työskenteli kansakoulunopettajana vuoteen 1950 saakka, jolloin hän siirtyi toimitusjohtajaksi Pohjois-Savon Kansallisliitoon, missä hän toimikin aina vuoteen 1961 saakka.


title: Lauri Kumlin

text: Kumlin toimi Pioneeripataljoonan kunnianeuvoston varajäsenenä vuonna 1935 ja Pohjois-Suomen sotilasläänin kunnianeuvoston puheenjohtajana vuonna 1945 sekä Kansallisen Kokoomuspuolueen aluesihteerinä Pohjois-Savossa vuonna 1951.


title: Aron kahakka

text: Aron kahakka (myös Aronkylän kahakka) käytiin Suomen sodassa 28. heinäkuuta 1808. Kahakka päättyi Ruotsin voittoon.


title: Aron kahakka

text: Uudenmaan eskadroona 30 saavutti luutnantti Adelborgin johdolla 50–60 venäläistä husaaria ja kasakkaa Kauhajoen Aronkylässä. Venäläiset olivat vetäytyneet Kurikasta. Aronkylässä venäläiset olivat tuhonneet Kainastonjoen ylittävän Kattilakosken sillan. Uudenmaan eskadroonan rakuunat ylittivät joen kahlaamosta, joka sijaitsi sillan vieressä, ja saivat venäläisten jälkijoukon kiinni. Muutama venäläinen otettiin vangiksi ja loput rusikoitiin jokeen. Tämän jälkeen venäläisten pääjoukko rivien seottua lähti pakenemaan Lapväärtin suuntaan.


title: Aron kahakka

text: Kahakkaa voidaan pitää ainoana puhtaana ratsuväkitaisteluna kesällä 1808.


title: Tekken (elokuva)

text: Tekken (jap. 鉄拳) on Dwight H. Littlen ohjaama taisteluelokuva, joka julkaistiin vuonna 2010. Elokuva perustuu samannimiseen taistelupelisarjaan. 5. marraskuuta 2009 elokuvasta julkaistiin esittelyvideo American Film Market -elokuvatapahtumaan, mutta vasta 14. tammikuuta 2010 elokuvasta julkaistiin täysipitkä traileri.


title: Tekken (elokuva)

text: Elokuvan tarina seuraa Jin Kazaman (Jon Foo) matkaa Iron Fist -turnaukseen tavoitteenaan kostaa äitinsä kuolema. Turnauksen kuluessa hänelle selviää, että hänen isänsä on Kazuya Mishima (Ian Anthony Dale) ja isoisä Heihachi Mishima (Cary-Hiroyuki Tagawa), jonka hän uskoo olevan vastuussa äitinä kuolemasta.


title: Bob Edwards

text: Bob Edwards (s. 15. toukokuuta 1947 Louisville, Kentucky) on yhdysvaltalainen radiotoimittaja, joka nykyään isännöi ohjelmaa "The Bob Edwards Show" XM Satellite Radiossa.


title: Bob Edwards

text: Uransa alkuvaiheessa Edwards työskenteli uutistoimittajana WHEL-asemalla New Albanyssä, jonka jälkeen hän siirtyi lyhyeksi aikaa Yhdysvaltain puolustusvoimien radio- ja televisioverkkoon Koreaan. Vuonna 1974 Edwards siirtyi NPR:lle ja myöhemmin samana vuonna hänestä tuli Susan Stambergin juontajapari "All Things Considered" -uutisohjelmaan. Vuonna 1979 Edwardsia pyydettiin juuri alkaneen "Morning Edition" -ohjelman tilapäiseksi isännäksi. Hänen oli tarkoitus toimia juontajana ainoastaan 30 päivän ajan, mutta loppujen lopulta hän hoiti tehtävää lähes 25 vuotta. Edwards syrjäytettiin ohjelman isäntänä keväällä 2004, mikä herätti syytöksiä ikärasismista. Myöhemmin samana vuonna hän siirtyi XM Satellite Radioon.


title: Bob Edwards

text: Bob Edwards nimettiin Radio Hall of Fameen vuonna 2004. Peabody-palkinnon hän sai vuonna 1999.


title: Rihtniemi (täsmennyssivu)

text: Rihtniemi voi tarkoittaa seuraavia:


title: Qiu Xiaolong

text: Qiu Xiaolong (裘小龙, s. 1953, Shanghai) on kiinalainen, Yhdysvalloissa asuva dekkarikirjailija ja runoilija.


title: Qiu Xiaolong

text: Qiu syntyi Shanghaissa. Hän julkaisi runoja ja kirjallisuuskritiikkiä, ja opiskeli englantilaista ja amerikkalaista kirjallisuutta. Vuonna 1988 hän matkusti Washingtonin yliopistoon Yhdysvaltoihin stipendiaatiksi, tarkoituksenaan kirjoittaa teos T.S. Eliotista. Vuoden 1989 tapahtumien jälkeen, ns. Tiananmenin tapahtumat, Qiu arvosteli tapahtumia kiinalaiselle opiskelijajoukolle, ja hän joutui jäämään Yhdysvaltoihin Kiinan kommunistisen puolueen vainoa peläten. Qiu asuu St. Louisissa, Missourissa, yhdessä vaimonsa Wang Lijunin ja tyttärensä Julia Qiun kanssa. Hän väitteli kirjallisuustieteen tohtoriksi 1996. Hän on kiinan kielen ja kirjallisuuden professori St. Louisissa.


title: Qiu Xiaolong

text: Qiu kirjoittaa dekkarinsa, joiden sankarina häärii ylikomisario Chen Cao, englanniksi. Hän kirjoittaa myös kiinaksi, muun muassa runoja. Hänen ensimmäisen dekkarinsa kiinannoksessa käytettiin maltillista sensurointia. Suomeksi häneltä on julkaistu seuraavat teokset Otavan Crime Club-sarjassa:


title: Qiu Xiaolong

text: Qiun dekkari "Death of a Red Heroine" voitti Anthony-palkinnon 2001.


title: Heptaanihappo

text: Heptaanihappo on orgaaninen yhdiste (tyydyttynyt rasvahappo). Sen kemiallinen kaava on CHO ja rakennekaava CH(CH)COOH. Se on kirkasta öljyistä, tympeän hajuista nestettä, jota käytetään esterien valmistukseen. Heptaanihaposta käytetään myös nimiä "enantyylihappo", "n-heptyylihappo" ja "n-heptaanihappo".


title: Heptaanihappo

text: Heptaanihapon moolimassa on 130,2 g/mol, sulamispiste −7,5 °C, kiehumispiste 223 °C, suhteellinen tiheys 0,9 g/cm (vesi = 1,0 g/cm), liukoisuus veteen melko huono eli 0,24 g/100ml, leimahduspiste > 110 °C c.c. ja CAS-numero 111-14-8.


title: Heptaanihappo

text: Heptaanihappoa valmistetaan karboksyloimalla penteeniä ja näin muodostuva heptanaali hapetetaan heptaanihapoksi ilman ja mangaanikatalyytin vaikutuksesta. Hapettamiseen viodaan käyttää myös rikkihappoa. Yhdistettä käytetään syntetisoitaessa muita yhdisteitä ja tietyissä voiteluaineissa.


title: Heptaanihappo

text: Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: Olarin Musiikki

text: Olarin Musiikki Oy on Timo Närväisen vuonna 1972 perustama levy-yhtiö, joka on julkaissut noin 110 albumia ja 90 singleä. Yhtiöllä on myös alamerkit Ellipsikujan levy-yhtiö, Junk Punk Records ja What Records?


title: Olarin Musiikki

text: Olarin Musiikki oli avainasemassa, kun suomalainen kansanmusiikki alkoi 1980-luvulla saada kansainvälistä menestystä. Yhtiö toimi ponnahduslautana monille merkittäville artisteille kuten Värttinälle, Maria Kalaniemelle, JPP:lle, Trokalle ja Anna-Kaisa Liedekselle. Tarja Kujanpäälle ,Auringonvalle,Yhtiön julkaisu on kahdesti valittu Yleisradion vuoden levyksi.


title: Pierre Colnard

text: Pierre Colnard (s. 18. helmikuuta 1929 Liffol-le-Petit, Haute-Marne, Ranska) on entinen ranskalainen yleisurheilija. Hänen päälajinsa oli kuulantyöntö.


title: Pierre Colnard

text: Colnard sijoittui Budapestin EM-kilpailuissa 1966 kuulantyönnössä seitsemänneksi tuloksella 18,15 m. Méxicon 1968 olympialaisten karsinnassa hän teki tuloksen 19,57 m mutta työnsi loppukilpailussa vain 18,79 m ja sijoittui yhdeksänneksi. Ateenan EM-kilpailuissa 1969 hän sijoittui 40-vuotiaana viidenneksi tuloksella 19,06 m.


title: Pierre Colnard

text: Sisäratojen EM-kilpailuissa 186-senttinen ja 128-kiloinen Colnard sijoittui neljänneksi Prahassa 1967 tuloksella 17,75 m ja seitsemänneksi Madridissa 1968 tuloksella 18,02 m. Wienissä 1970 hän saavutti pronssia tuloksella 18,96 m. Sofiassa 1971 hän sijoittui seitsemänneksi tuloksella 18,57 m.


title: Pierre Colnard

text: Colnard voitti Ranskan mestaruuden vuosina 1960–1961, 1963, 1965–1967 sekä 1969–1970. Ranskan ennätystä hän paransi useaan kertaan: vuonna 1961 hän teki ennätystulokset 16,61 m ja 17,29 m, vuonna 1965 hän ylitti 18 metrin rajan ja vuonna 1968 seuraavan metrilukeman, ja vielä vuonna 1970 hän paransi ennätyksen 19,77 metriin.


title: Afganistanin jalkapallomaajoukkue

text: Afganistanin jalkapallomaajoukkue (dariksi: تیم ملی فوتبال افغانستان) edustaa Afganistania kansainvälisissä miesten jalkapallokilpailuissa ja sitä hallinnoi Afganistanin jalkapalloliitto. Se on perustettu vuonna 1922.


title: Afganistanin jalkapallomaajoukkue

text: Afganistanin jalkapallomaajoukkue pelaa ottelunsa Ghazi Stadiumilla ja sen kapasiteetti on 25 000. Afganistan ei pelannut ollenkaan kansainvälisiä otteluita vuosina 1986–2003.


title: Neula (elokuva)

text: Neula (, "Igla") on neuvostoliittolainen elokuva vuodelta 1988. Elokuva kertoo miehestä Moro (Viktor Tsoi), joka saapuu Moskovaan ja yrittää lopettaa ystäväänsä käyttämästä huumeita. Elokuva on voittanut palkinnon "Golden Duke"-elokuvafestivaaleilla Odessassa ja "Grand prix International"-elokuvafestivaaleilla Nürnbergissä vuonna 1990.


title: Parjakannevan taistelu

text: Parjakannevan taistelu käytiin Suomen sodassa 28.–29. heinäkuuta 1808 Kauhajoen Parjakannevalla. Taistelu päättyi ylivoimasta huolimatta Ruotsin perääntymiseen.


title: Parjakannevan taistelu

text: Venäläiset hyökkäsivät yöllä 28.–29. heinäkuuta kenraali Vasili Orlov-Denisovin johdolla Karijoen suunnasta Ruotsin Kauhajoelle Parjakannevalle sijoitettua etuvartiojoukkoa vastaan. Johan Fredrik Eekin johtama porilaispataljoonajohdolla ja Carl von Otterin pohjalaispataljoona puolustautuivat venäläisiä vastaan kahdessa ketjussa. Ruotsalaisilla oli neljä tykkiä sekä uusimaalaisia rakuunoita reservinä. Venäläiset olivat sijoittaneet etummaisen tykkinsä suon laitaan. Venäläisillä oli tykistön ylivoima.


title: Parjakannevan taistelu

text: Ruotsalaiset joutuivat "tulisen kahakan jälkeen" perääntymään, koska venäläiset olivat tuhonneet tykeillään ruotsalaisjoukkojen tykit ja tykistöupseeri oli suositellut vetäytymistä Kauhajoelle, josta edelleen Kurikkaan. Ruotsalaisjoukkojen tappiot olivat 46 miestä. Toisen lähteen mukaan taistelussa kaatui 64 miestä. Esimerkiksi kersantti Johan Asplund oli kaatunut ja vänrikki Gustaf Sölfverarm ja Närpiön komppanian päällikkö kapteeni Erik Hård olivat haavoittuneet. Venäläiset menettivät 129 miestä kaatuneena.


title: Parjakannevan taistelu

text: Ruotsalaiset hävisivät, koska pataljoonien yhteistoiminta oli heikkoa. Porilaispataljoonan komentaja Eek oli juuri ylennetty everstiluutnantiksi. Hieman myöhemmin, 20. heinäkuuta, myös von Otter oli ylennetty samanarvoiseksi. Taistelun aikana tästä ei kuitenkaan ollut vielä tietoa, mikä aiheutti kitkaa komentajien välille. Von Otter tuhosi yhteensä viisi siltaa perääntyessään Kurikkaan. Taistelun jälkeen ymmärrettiin, että von Otterin joukot eivät olleet riittävät Kauhajoen suojaamiseen, jonka vuoksi kenraali Georg Carl von Döbeln 2. Prikaatinsa kanssa siirtyi alueelle. 10. elokuuta Kauhajoella käytiin taistelu.


title: Entresse

text: Entresse on kauppakeskus Espoon keskuksessa. Ostoskeskus avattiin 25. marraskuuta 2008. Se sijaitsee vastapäätä vanhempaa ostoskeskusta Espoontoria.


title: Entresse

text: Entressessä on yli 40 liikettä sekä kauppakeskuksen yhteydessä toimiva S-market, jonne on katettu kävelysilta. Keväällä 2009 ostoskeskukseen avattiin uusi aluekirjasto, Entressen kirjasto, ja Espoon kaupunginarkisto siirsi toimintansa Entresseen.


title: Entresse

text: Kauppakeskus on avattu 25. marraskuuta 2008, kauppakeskuksessa on noin 40 liikettä ja vuokrattavaa liiketilaa kauppakeskuksessa on noin 17 000 m. Kerroksia on kolme ja pysäköintitilaa on 500 paikkaa, joista 200 sijaitsee S-marketin puolella.Kauppakeskukseen pääsee junilla E, L, U, X, Y ja busseilla 118, 119, 227, 582, 154, 156 ja 213.


title: Yves Brouzet

text: Yves Brouzet (s. 5. syyskuuta 1948 Béziers, Hérault, Ranska – 8. toukokuuta 2003) oli ranskalainen yleisurheilija. Hänen päälajinsa oli kuulantyöntö.


title: Yves Brouzet

text: Brouzet sijoittui Ateenan EM-kilpailuissa 1969 kuulantyönnössä 12:nneksi tuloksella 18,42 m. Helsingin EM-kilpailuissa 1971 hän työnsi tuloksen 19,20 m ja sijoittui kahdeksanneksi. Münchenin 1972 olympialaisissa hän sijoittui 12:nneksi tuloksella 19,61 m. Montréalin 1976 olympialaisissa hän jäi karsintaan tuloksella 19,14 m.


title: Yves Brouzet

text: Sisäratojen EM-kilpailuissa 198-senttinen ja 150-kiloinen Brouzet sijoittui neljänneksi Wienissä 1970 tuloksella 18,87 m, viidenneksi Grenoblessa 1972 tuloksella 19,80 m, kuudenneksi Münchenissä 1976 tuloksella 19,13 m sekä kahdeksanneksi Milanossa 1982 tuloksella 18,54 m.


title: Yves Brouzet

text: Brouzet voitti Ranskan mestaruuden ulkoradoilla vuosina 1972–1973 ja 1975–1976 sekä hallissa vuosina 1972–1974, 1976, 1980 ja 1982. Ranskan ennätystä hän paransi ulkoradoilla vuonna 1972 ensin 19,90 metriin ja sitten 19,99 metriin. Seuraavana vuonna hän paransi ennätyksen 20,20 metriin. Vuonna 1972 hän työnsi sisäratojen Ranskan ennätykseksi 19,88 metriä.


title: M/S Queen Elizabeth

text: M/S Queen Elizabeth on Vista-luokan risteilyalus, jonka Cunard Line tilasi. Alus rakennettiin Italian Monfalconessa Fincantierin telakalla, ja se valmistui vuonna 2010. "Queen Elizabeth" on Cunard Linen toiseksi suurin alus "RMS Queen Mary 2:n" jälkeen, ja se on "M/S Queen Victorian" sisaralus.


title: M/S Queen Elizabeth

text: Pituutta aluksella on 294 metriä, leveyttä 32,2 metriä ja korkeutta 62,5 metriä. Aluksen vetoisuus on 92 000 BRT. Alukseen asennetaan kuusi Caterpillar Marine Power Systemsin Diesel -moottoria (4 kpl MaK 12 M 43 C ja 2 kpl MaK 8 M 43 C), jotka tuottavat yhteensä 64 MW, jolla alus saavuttaa 23,7 solmun nopeuden.


title: M/S Queen Elizabeth

text: Aluksessa on 1 046 hyttiä, ja niihin mahtuu yhteensä 2 092 matkustajaa.


title: Arnjolt Beer

text: Arnjolt Beer (s. 19. kesäkuuta 1946 Koumac, Uusi-Kaledonia) on entinen ranskalainen yleisurheilija. Hänen päälajinsa oli kuulantyöntö.


title: Arnjolt Beer

text: Beer sijoittui Helsingin EM-kilpailuissa 1971 kuulantyönnössä 13:nneksi tuloksella 18,46 m. Muissa ulkoratojen arvokisoissaan – Ateenan EM-kilpailuissa 1969 sekä Méxicon 1968 ja Münchenin 1972 olympialaisissa – hän karsiutui loppukilpailusta.


title: Arnjolt Beer

text: Sisäratojen EM-kilpailuissa 188-senttinen ja 120-kiloinen Beer sijoittui kuudenneksi Madridissa 1968 tuloksella 18,12 m, viidenneksi Belgradissa 1969 tuloksella 18,18 m sekä kahdeksanneksi Wienissä 1970 tuloksella 18,03 m.


title: Arnjolt Beer

text: Beer voitti Ranskan mestaruuden ulkoradoilla vuosina 1968, 1971, 1974, 1977, 1978 ja 1980 sekä hallissa vuosina 1975, 1977, 1978 ja 1979. Ranskan ennätystä hän paransi ulkoradoilla kahdesti: vuonna 1967 tuloksena oli 18,31 metriä ja seuraavana vuonna 19,32 metriä. Uransa pisimmän työnnön 19,76 metriä hän teki vuonna 1977.


title: Mologa (kaupunki)

text: Mologa () on entinen kaupunki Venäjällä. Se sijaitsi Volgaan laskevan Mologajoen suussa 32 kilometrin päässä Rybinskistä.


title: Mologa (kaupunki)

text: 1300-luvun alussa Mologa kuului ensin Rostovin ja myöhemmin Jaroslavlin ruhtinaskuntaan. 1300–1500-luvuilla se oli itsenäisen lääniruhtinaskunnan keskus ja myöhemmin huomattava kauppapaikka. Vuonna 1777 siitä tuli Jaroslavlin lääniin kuuluneen kihlakunnan keskus. 1900-luvun alussa asukkaita oli noin 5 000 henkeä.


title: Mologa (kaupunki)

text: Vuonna 1941 kaupunki jäi Rybinskin vesivoimalan rakentamisen yhteydessä syntyneen Rybinskin tekojärven alle. Asukkaat siirrettiin etupäässä Rybinskiin, jossa nykyään toimii Mologan seudulle omistettu museo. Tekojärven pinnan ollessa matalalla veden alta paljastuu Mologan katuja, talojen perustuksia ja hautausmaan kiviä.


title: Raymond Thomas

text: Raymond Thomas (3. tammikuuta 1931 Pariisi – 1. toukokuuta 2002) oli ranskalainen kuulantyöntäjä.


title: Raymond Thomas

text: Thomas sijoittui Bernin EM-kilpailuissa 1954 kuulantyönnössä kymmenenneksi tuloksella 15,35 m. Melbournen 1956 olympialaisissa hän sijoittui 14:nneksi tuloksella 15,31 m.


title: Raymond Thomas

text: Thomas voitti Ranskan mestaruuden vuosina 1953–1957 sekä 1959. Hän paransi Ranskan ennätystä vuonna 1954 tulokseen 15,71 m, vuonna 1955 tulokseen 15,93 m, vuonna 1956 tulokseen 16,10 m sekä vuonna 1957 16,19 metriin.


title: Kiss Loves You

text: Kiss Loves You on vuonna 2005 ensi-iltansa saanut dokumenttielokuva yhdysvaltalaisesta hard rock yhtye Kissistä, jonka tarina todisti että rock n' roll on muutakin kuin pelkkää riehakasta elämäntyyliä. Kissiä on sanottu ennen elokuvan ilmestymistäkin Elämää suuremmaksi rockyhtyeeksi. Vuonna 2004, kun kuvaukset aloitettiin ilmestyi myös KISS - Maskin takaa kirja. Pääosassa esiintyvät Kissin historian kaikki jäsenet (vaikka Eric Carr oli kuollut jo vuonna 1991) eli alkuperäisnelikko Paul Stanley, Gene Simmons, Peter Criss ja Ace Frehley sekä muut historian aikana Kississä soittaneet muusikot: Bruce Kulick, Vinnie Vincent, Eric Carr, Eric Singer, Tommy Thayer ja Mark St. John sekä useat taustajoukot, kuten esimerkiksi tuottajat ja managerit. Lisäksi DVD:llä on haastatteluja, jotka esitettiin myös elokuvateatterissa, mutta pelkän dokumentin kesto on 73 minuuttia. Elokuva koluaa läpi yhtyeen koko historian. DVD:lle elokuva saatiin vuonna 2007 ja se sisältää myös bonuslevyn jolta löytyy Rock The Nation Live! keikkataltiointi.


title: Kimry

text: Kimry () on kaupunki Tverin alueella Venäjällä. Se sijaitsee Volgan rannalla 133 kilometriä Tveristä itään. Kaupunki on Kimryn piirin keskus. Kaupungissa asui 49 623 henkeä (vuonna 2010).


title: Kimry

text: Ensimmäinen maininta Kimryn kylästä on vuodelta 1546. 1900-luvun alussa se oli Tverin läänin suurimpia kyliä ja huomattava nahka- ja jalkineteollisuuden keskus. Vuonna 1917 Kimrystä tuli kaupunki. Kaupungin läpi kulkevan Moskovan ja Kaljazinin välisen rautatien asema (Savjolovo) sijaitsee kaupungin kaakkoisosissa. Aseman yhteyteen perustettiin konepaja ja asuintaajama, joka nykyään kuuluu kaupungin yhteyteen.


title: Kimry

text: Kimryn nähtävyyksiä ovat 1800-luvun alussa pystytetty Kristuksen taivaaseen astumisen kirkko, uusvenäläiseen tyyliin rakennettu kauppahalli, jugendtyyliset tiili- ja puurakennukset. Kaupungissa toimii kotiseutumuseo ja teatteri.


title: Absorptio (kemia)

text: Kemiallinen absorptio tarkoittaa fysikaalista tai kemiallista ilmiötä, jossa atomit, molekyylit tai ionit pidättyvät nesteeseen, kaasuun tai kiinteään aineeseen. Absorptio toiseen aineeseen tapahtuu kuitenkin ilman kemiallista reaktiota. Jos taas aine kiinnittyy tai imeytyy kiinteän aineen pintaan, kyseessä on adsorptio. Esimerkkejä absorptioista ovat lääkkeen imeytyminen kudokseen, hiilidioksidin liukeneminen veteen tai sokerin liukeneminen kahviin.


title: Jean Kambanda

text: Jean Kambanda (s. 1955) on ruandalainen poliitikko, joka toimi maan pääministerinä 9. huhtikuuta – 19. heinäkuuta 1994.. Kambanda on etniseltä taustaltaan hutu. Hänet tuomittiin elinkautiseen vankeusrangaistukseen toimistaan Ruandan kansanmurhan aikana.


title: Jean Kambanda

text: Kambanda nousi valtaan edeltäjänsä Agathe Uwilingiyimanan jouduttua salamurhan uhriksi. Kambanda oli Ruandan kansanmurhan keskeisiä tekijöitä. Hän piti pääministerinä radiokuulutuksia, joissa hän kiihoitti hutuja vahingoittamaan tai tappamaan tutseja ja maltillisia hutuja. Kambanda määräsi myös tiesulkuja, joilla estettiin tutsien pakeneminen maasta.


title: Jean Kambanda

text: Kambanda pidätettiin 18. heinäkuuta 1997 Nairobissa ja hänet siirrettiin samana päivänä Ruanda-tuomioistuimeen. Hän tunnusti oikeudenkäyntinsä alussa 1. toukokuuta 1998 syyllisyytensä. Hän olikin ensimmäinen henkilö, joka on tunnustanut kansainvälisessä oikeudessa syyllisyytensä kansanmurhasta.


title: Jean Kambanda

text: Ruanda-tuomioistuin tuomitsi syyskuussa Kambandan elinikäiseen vankeuteen kansanmurhasta, salaliitosta kansanmurhan suorittamiseksi, kansanmurhaan yllyttämisestä, osallisuudesta kansanmurhaan ja rikoksista ihmisyyttä vastaan. Kambanda pyörsi kuitenkin tunnustuksensa vedoten siihen, että hänet oli pakotettu tunnustamaan, ja vaati muutosta tuomioon. Vetoomostuomioistuin vahvisti tuomioistuimen päätöksen ja totesi Kambandan olleen täysin tietoinen tunnustamisensa seurauksista. Kambanda oli pidätettynä Tansaniassa, mistä hänet siirrettiin kärsimään tuomiotaan Maliin Bamakon keskusvankilaan.


title: Roslavl

text: Roslavl () on kaupunki Smolenskin alueella Venäjällä. Se sijaitsee Dneprin vesistöön kuuluvan Ostjor-joen rannalla 123 kilometriä Smolenskista kaakkoon. Kaupunki on Roslavlin piirin keskus. Siellä risteytyvät Smolenskiin, Suhinitšiin, Brjanskiin ja Mogiljoviin johtavat rautatiet sekä Moskovan ja Brestin sekä Smolenskin ja Brjanskin väliset maantiet. Asukkaita kaupungissa oli 54 898 (vuonna 2010).


title: Roslavl

text: Kaupunki on saanut nimensä Smolenskin ruhtinaasta Rostislavista, joka vuoden 1137 tienoilla rakennutti paikalle ruhtinaskunnan lounaisrajalla sijainneen linnoituksen. Vuosina 1376–1512 se kuului Liettuaan. Vuonna 1512 venäläiset valtasivat Roslavlin, ja vuonna 1522 se liitettiin Moskovan Venäjään. Vuosina 1618–1654 kaupunki kuului Puolaan. Vuonna 1755 siitä tuli Smolenskin lääniin kuuluneen kihlakunnan keskus. Vuonna 1850 kaupungin läpi rakennettiin Moskovan ja Varsovan välinen maantie ja vuonna 1868 Orjolin ja Vitebskin välinen rautatie. Toisen maailmansodan aikana kaupunki oli saksalaisten miehittämä ja kärsi suuria vahinkoja. Nykyään Roslavl on Smolenskin alueen 3. suurin kaupunki ja huomattava teollisuuskeskus.


title: Roslavl

text: Stanovka-joen yläpuolella kohoavalla mäellä sijainneesta linnoituksesta on jäljellä maavallien jäännöksiä. Keskustan nähtävyyksiä ovat 1780–1790-luvuilla rakennettu barokkityylinen Neitsyt Marian taivaaseen astumisen kirkko, Pietari-Paavalin kirkko (1850-luku) ja Kazanin kirkko (1833–1845). Zaretšjen kaupunginosassa sijaitsee Ylösnousemuksen kirkko (1816–1825) ja Ostjor-joen rannalla 1500-luvulla perustettu Kristuksen kirkastumisen naisluostari. Muita nähtävyyksiä ovat 1800-luvulla rakennetut sairaala, entinen kaupunginduuma ja aatelishuone.


title: Jelabuga

text: Jelabuga (, tataariksi Алабуга, "Alabuğa") on kaupunki Tatarstanin tasavallassa Venäjällä. Se sijaitsee Kaman rannalla 215 kilometriä Kazanista itään. Kaupunki on Jelabugan piirin keskus. Asukkaita on 70 000 henkeä (vuonna 2008).


title: Jelabuga

text: Jelabugan lähellä Kaman oikean rannan korkealla niemellä on sijainnut 900–1000-lukujen vaihteessa syntynyt Volgan bolgaarien kaupunki, josta on säilynyt kivestä rakennetun linnoituksen jäänteitä ja yksi sen pyöreistä torneista. 1500-luvulla paikalle syntyi kylä, josta vuonna 1780 tuli Vjatkan lääniin kuulunut Jelabugan kaupunki. Maantieteellisen sijaintinsa ansiosta siitä kehittyi huomattava kaupan keskus. Puisen kaupungin tuhosi vuoden 1850 tulipalo, jonka jälkeen sen keskustaan syntyi kivisistä kauppiastaloista, kirkoista ja julkisista rakennuksista koostuva yhtenäinen rakennuskokonaisuus.


title: Jelabuga

text: Nykyään Jelabuga on yksi Tatarstanin öljyntuotannon keskuksista. Kaupungissa on autotehdas, rakennus- ja elintarviketeollisuutta ym. Vuonna 2005 perustettiin Jelabugan erikoistalousalue, johon odotetaan mm. autoteollisuuden investointeja. Entisessä hiippakunnanopiston rakennuksessa toimii pedagoginen korkeakoulu.


title: Jelabuga

text: Jelabugassa on syntynyt taidemaalari Ivan Šiškin (s. 1832), sinne on haudattu vuoden 1812 sodassa taistellut upseeri Nadežda Durova ja vuonna 1941 siellä vietti viimeiset päivänsä runoilija Marina Tsvetajeva. Kaupungissa on heille omistetut kotimuseot.


title: Jelets

text: Jelets () on kaupunki Lipetskin alueella Venäjällä. Se sijaitsee Doniin laskevan Sosna-joen rannalla 78 kilometriä Lipetskistä länteen. Kaupunki on Jeletsin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Jeletsissä haarautuvat Moskovaan, Valuikiin, Orjoliin, Grjaziin ja Lev Tolstoihin johtavat rautatiet. Kaupungin ohi kulkee Moskovan, Voronežin ja Donin Rostovin välinen M4-valtatie. Asukkaita on 112 200 henkeä (vuonna 2008).


title: Jelets

text: Jelets mainitaan ensimmäisen kerran vuonna 1146 Rjazanin ruhtinaskunnan rajalinnoituksena. 1200–1300-luvuilla se oli lääniruhtinaskunnan keskus. Vuonna 1237/1238 sen hävittivät Batu-kaanin joukot, vuonna 1316 Uzbek-kaani, vuonna 1365 Tegei-kaani ja vuonna 1395 Timur Lenkin joukot. Vuosina 1415 ja 1450 tataarit hävittivät jälleen kaupunkia. Vuonna 1483 se liitettiin Moskovan ruhtinaskuntaan. Vuonna 1591 Venäjän etelärajalla sijainneeseen Jeletsiin rakennettiin uusi linnoitus. Vuonna 1778 siitä tuli Orjolin lääniin kuulunut kihlakuntakaupunki. 1800–1900-luvun vaihteessa se oli huomattava kaupan ja käsityöläisammattien keskus. Toisen maailmansodan aikana joulukuussa 1941 kaupunki oli lyhyen aikaa saksalaisten miehittämä.


title: Jelets

text: Nykyään Jeletsissä on mm. koneenrakennus-, kemian, rakennusmateriaali- ja elintarviketeollisuutta. Kaupunki on kuuluisa pitsinnypläyksen keskus. Nähtävyyksiä ovat 1700–1800-lukujen vaihteen kauppiastalot, 1800-luvulla rakennettu tupakkatehdas ja Konstantin Tonin suunnittelema Kristuksen taivaaseen astumisen katedraali (1889). Kaupungissa toimii Jeletsin valtionyliopisto, kotiseutumuseo sekä siellä lapsuutensa viettäneen kirjailija Ivan Buninin kotimuseo.


title: Trofonios

text: Trofonios () oli kreikkalaisessa mytologiassa sankari, joka tunnettiin taidokkaista rakennushankkeistaan. Maa kuitenkin nielaisi hänet Lebadeiassa Boiotiassa, jonka jälkeen siellä häntä pidettiin ennustajajumaluutena ja harrastettiin hänen ympärilleen rakennettuja kulttimenoja.


title: Trofonios

text: Trofonios oli joko Orkhomenoksen kuninkaan Erginoksen tai Apollonin poika. Veljensä Agamedeen kanssa hän rakensi Apollonin Delfoin temppelin ja kuningas Hyrieuksen aarrekammion. Kerrotaan, että Trofonios ja Agamedes tekivät aarrekammioon salaisen sisäänkäynnin, jonka ainoastaan he tunsivat. Kuningas Hyrieus oli ymmällään, kun veljekset tyhjensivät hänen aarteitaan, mutta holvien sinetit pysyivät koskemattomina. Niin kuningas rakensi ansan hopea- ja kulta-astioihinsa, ja seuraavalla ryöstöretkellä Agamedes jäi ansaan tiukasti kiinni. Trofonios katkaisi veljensä pään, jottei häntä voitaisi yhdistää ansaan jääneeseen ruumiiseen, mutta tällöin maa aukeni ja nielaisi Trofonioksen.


title: Trofonios

text: Trofonioksesta ei sen koommin kuultu mitään, kunnes Boiotiassa kävi kato sateiden lakattua yli vuodeksi. Tällöin Delfoin oraakkeli antoi heille viestin, että Trofonios toisi heille avun. Häntä ei kuitenkaan Lebadeiasta löytynyt, kunnes yksi etsijöistä näki mehiläisparven, jonka hän arveli johtavan hänet perille. Mehiläisten kadottua maan sisään hän seurasi niiden perässä ja löysi Trofonioksen, joka opetti hänelle riitin kuivuuden lopettamiseksi.


title: Jemenin jalkapallomaajoukkue

text: Jemenin jalkapallomaajoukkue edustaa Jemeniä kansainvälisissä miesten jalkapallokilpailuissa ja sitä hallinnoi Jemenin jalkapalloliitto.


title: Jemenin jalkapallomaajoukkue

text: Ennen Jemenin yhdistymistä vuonna 1990 Jemenillä oli kaksi maajoukkuetta eli Etelä-Jemenin ja Pohjois-Jemenin jalkapallomaajoukkueet. Jemenin jalkapallojoukkuetta pidetään Pohjois-Jemenin seuraajana.


title: Jemenin jalkapallomaajoukkue

text: Jemen ei ole pelannut yhtään ottelua jalkapallon maailmanmestaruuskisoissa tai Aasian mestaruuskisoissa.


title: Ljubertsy

text: Ljubertsy () on kaupunki Moskovan alueella Venäjällä. Se sijaitsee Moskovan kehätien ulkopuolella 20 kilometriä Moskovasta kaakkoon. Kaupunki on myös Ljubertsyn piirin keskus. Asukkaita kaupungissa oli 171 978 (vuoden 2010 väestönlaskenta).


title: Ljubertsy

text: Ljubertsyn rautatieaseman itäpuolella haarautuvat Moskovasta Rjazaniin ja Kazaniin suuntautuvat rautatiet. Rjazania kohti vievä valtatie M5 ohittaa Ljubertsyn keskustan lounaispuolelta.


title: Ljubertsy

text:
Ljubertsyn kylä mainitaan ensimmäisen kerran vuonna 1621. 1700–1800-luvulla asukkaat harjoittivat käsityöammatteja ja palvelivat Rjazanin ja Kasimovin maanteiden liikennettä. Moskovan ja Rjazanin välisen rautatien valmistuttua 1860-luvulla seudulle syntyi huvila-asutusta. 1800–1900-lukujen vaihteessa paikkakunnalle perustettiin teollisuutta ja vuonna 1925 siitä tuli kaupunki. 1930-luvulta lähtien ja erityisesti 1960–1980-luvuilla Ljubertsyyn rakennettiin laajoja asuinalueita.
Nykyään kaupungissa on mm. metalli-, rakennusmateriaali-, puunjalostus- ja elintarviketeollisuutta. Ljubertsyssa valmistetaan esimerkiksi Kamov-helikoptereita, joita käytetään laajasti erilaisissa sotilaallisissa ja siviilitehtävissä.


title: Bijsk

text: Bijsk () on kaupunki Altain aluepiirissä Venäjällä. Se sijaitsee Bijajoen rannalla 163 kilometriä Barnaulista kaakkoon. Kaupunki on Bijskin piirin keskus. Siellä sijaitsee Barnaulin ja Novosibirskin väliseltä rautatieltä haarautuvan sivuradan pääteasema. Asukkaita on 206 327 henkeä (2012)


title: Bijsk

text: 1700-luvun alussa venäläiset rakensivat paikalle Bijskin linnoituksen. Vuonna 1782 siitä tuli kaupunki. 1800-luvulla siitä kehittyi huomattava kaupankäynnin keskus. Vuonna 1915 kaupunki yhdistettiin Siperian rautatiehen. Toisen maailmansodan aikana kaupunkiin siirrettiin useita teollisuuslaitoksia ja siellä toimi lukuisia sotasairaaloita.


title: Bijsk

text: Nykyään Bijsk on huomattava teollisuuskeskus, tiedekaupunki (naukograd) ja asukasluvultaan Altain aluepiirin toiseksi suurin kaupunki. Neuvostoliiton hajoamisen jälkeen pitkälti sotateollisuuteen perustunut talous on taantunut. Kaupungissa toimii Bijskin pedagoginen yliopisto, Altain teknisen yliopiston osasto, vuonna 1920 perustettu kotiseutumuseo sekä teatteri.


title: Kalle Kuokkanen

text: Kalle Heikki Kuokkanen () oli suomalainen jääkärieversti. Hänen vanhempansa olivat koneseppä Heikki Kuokkanen ja Emilia Holmberg. Hänet vihittiin avioliittoon vuonna 1921 Eeva Maria Jäkärän kanssa.


title: Kalle Kuokkanen

text: Kuokkanen kävi kansakoulun ja suoritti yksityisesti seitsemännen luokan Nurmeksen keskikoulun jatkoluokalta vuonna 1923. Hän suoritti Sotilashallinnollisten kurssien 1. jakson vuosina 1926–1927 ja Ruotsin armeijan Sotilashallinnollisen koulun ja teki opintomatkan Ruotsin armeijan intendentuurilaitoksiin vuosina 1929–1930.


title: Kalle Kuokkanen

text: Kuokkanen työskenteli sähkö- ja koneasentajana ennen liittymistään vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 10. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hänet siirrettiin pataljoonan rintamalta paluun jälkeen pataljoonan 2. konekiväärikomppaniaan 9. heinäkuuta 1917. Hän osallistui vuonna 1917 Polangenissa järjestetyille erikoiskursseille (pommarikurssi).


title: Kalle Kuokkanen

text: Kuokkanen saapui Suomeen aselaiva S/S Equityn ensimmäisellä retkellä ja hän nousi maihin Vesterössä 31. lokakuuta 1917. Tämä komennuskunta oli ensimmäinen Suomeen taisteluosastona lähetetty jääkärijoukko. Sitä johtivat Juho Heiskanen ja Lauri Tiainen, muut jäsenet olivat Kuokkasen lisäksi Arvid Kokko, Juho Komonen, Einar Mäkinen ja Reino Vuolle.


title: Kalle Kuokkanen

text: Kuokkanen jäi yhdessä kahden jääkäritoverinsa kanssa saarelle vartiotehtäviin siksi kunnes aseet ja ammukset oli saatu toimitettua kokonaisuudessaa mantereelle. Saarelta päästyään hänet lähetettiin suojeluskuntalaisten kouluttajaksi Etelä-Pohjanmaalle, missä hän toimi etupäässä Ylihärmässä ja Vimpelin kursseilla.


title: Kalle Kuokkanen

text: Varsinaisen taistelutoiminnan alettua Kuokkanen otti Ylihärmän suojeluskunnan johdettavakseen ja riisui venäläiset aseista Lapualla ja Seinäjoella. Lapuan ja Seinäjoen tapahtumien jälkeen Kuokkanen siirrettiin Hämeen ryhmään Vilppulan pataljoonan 7. eteläpohjalaisen komppanian päälliköksi ja hän otti joukon johtajana osaa sisällissodan taisteluihin Vilppulassa ja Mannisella. Manniselta hänet siirrettiin 1. maaliskuuta 1918 alkaen Karjalan rintamalle ja määrättiin aluksi II pataljoonaan sekä 15. maaliskuuta 1918 alkaen Karjalan 3. rykmentin vt. komentajaksi. Kolmannesta rykmentistä hänet siirrettiin 5. huhtikuuta 1918 alkaen Karjalan 2. rykmenttiin, mutta perille päästyään hänet komennettiin edelleen Salmin rajavartiopataljoonan komentajaksi.


title: Kalle Kuokkanen

text: Sisällissodan jälkeen hänet kouluttajaksi Karjalan divisioonan päällystökursseille Sortavalaan, mistä hän palasi 25. heinäkuuta 1918 takaisin Karjalan 2. rykmenttiin, josta muodostettiin aluksi Itä-Suomen jalkaväkirykmentti 5 ja myöhemmin Pohjois-Savon rykmentti. Hänet määrättiin rykmentin II pataljoonan komentajaksi ja 7. lokakuuta 1918 alkaen 1. komppanian päälliköksi.


title: Kalle Kuokkanen

text: Seuraavaksi Kuokkanen komennettiin maalis-elokuuksi vuonna 1920 komentajaksi Pohjois-Inkerin rykmentin I pataljoonaan, josta hänet siirrettiin 1. joulukuuta 1920 päälliköksi Käkisalmen läänin rykmentin 3. komppaniaan. Hän oli toimessa myös silloin, kun rykmentin I pataljoonasta muodostettiin Polkupyöräpataljoona l. Polkupyöräpataljoonasta hänet siirrettiin talouspäälliköksi 1. marraskuuta 1924 Karjalan kaartin rykmenttiin. 2. Divisioonan intendentiksi hänet siirrettiin 5. syyskuuta 1925, mistä hänet siirrettiin edelleen 1. heinäkuuta 1933 Armeijakunnan esikuntaan huolto-osaston päälliköksi. Yleisesikunnan talousasiain esiupseeriksi hänet siirrettiin 1. heinäkuuta 1934 ja Puolustusministeriön komento-osaston päälliköksi 1. tammikuuta 1938. Aikaisempina vuosina hän hoiti viransijaisena puolustusministeriön intendenttiosaston päällikön tehtäviä 1. heinäkuuta 1927 – 1. lokakuuta 1929 välisenä aikana.


title: Kalle Kuokkanen

text: Kuokkanen toimi talvisodan aikana Taloushuollon tarkastajana ja välirauhan aikana hän toimi aluksi samassa tehtävässä, kunnes hänet siirrettiin intendentti osaston osastopäälliköksi, missä tehtävässä hän jatkoi myös jatkosodan ajan.


title: Kalle Kuokkanen

text: Edellä mainitusta tehtävästä hänet komennettiin Puolustusvoimain Pääesikuntaan Merivoimien esikunnan huolto-osaston päälliköksi ja oli tehtävässä vuoteen 1947 saakka. Myöhemmin hän toimi myös majoitusasiain tarkastajan kenraaliluutnantti Harald Öhquistin apulaisena. Hänet laitettiin lakkautuspalkalle vuonna 1952.


title: Kalle Kuokkanen

text: Kuokkanen toimi 2. Divisioonan kunniatuomioistuimen jäsenenä vuosina 1922–1924 ja 1934 ja varajäsenenä vuonna 1931 ja sotatalouskomitean jäsenenä vuosina 1928–1929 sekä oli virkapukukomitean jäsenenä vuosina 1928–1929. Valtion viljavaraston johtokunnan varapuheenjohtajana hän toimi vuosina 1928–1929.


title: Šahty

text: Šahty () on kaupunki Rostovin alueella Venäjällä. Se sijaitsee Gruševka-joen rannalla 96 kilometriä Donin Rostovista koilliseen. Sen kautta kulkee Lihajan ja Donin Rostovin välinen rautatie (Šahtnajan asema). Kaupungin lähellä risteytyvät M4- ja M19-valtatiet. Asukkaita on 240 152 henkeä (vuonna 2010).


title: Šahty

text: 1600–1700-lukujen vaihteessa Gruševka-joen rannalle syntyi Donin kasakoiden asutus, jonka läheltä alettiin louhia kivihiiltä. Kaivosten keskellä sijainnut "Gruševskojen" kylä sai kaupunginoikeudet vuonna 1867. 1800-luvun lopulla seutu oli Etelä-Venäjän suurimpia kivihiilentuotantoalueita. Vuonna 1881 nimeksi tuli "Aleksandrovsk-Gruševski" ja vuonna 1920 "Šahty" (suomeksi ”kaivokset”). Vuoteen 1925 saakka se kuului Ukrainan neuvostotasavaltaan. Toisen maailmansodan aikana kaupunki oli saksalaisten miehittämä. Neuvostoaikana Šahty oli yksi Donbassin kivihiilen tuotannon ja metalliteollisuuden keskuksista. Neuvostoliiton hajoamisen jälkeen suurin osa kaivoksista on suljettu.


title: T.O.S: Terminate on Sight

text: T.O.S: Terminate on Sight on hip hop -ryhmä G-Unitin toinen studioalbumi vuodelta 2008. Albumin tuottivat G-Unit Records sekä Interscope Records. Alun perin albumin nimi oli "Shoot to Kill", sitten "Lock & Load" ja lopulta "Terminate on Sight". Albumin piti ilmestyä 24. kesäkuuta 2008, mutta se julkaistiinkin 1. heinäkuuta.


title: T.O.S: Terminate on Sight

text: Albumi debytoi Yhdysvalloissa Billboard 200 -listan neljännellä sijalla.


title: Timo Närväinen

text: Timo Närväinen (s. 1950, Jyväskylä) perusti vuonna 1972 levy-yhtiön Olarin Musiikki Oy. Toimi samalla nykyisen Universal Musicin tuotepäällikkönä 1976-1992 (yhtiön nimi tänä aikana Discophon, Sonet, Sonet-Polar ja PolyGram).


title: Prokopjevsk

text: Prokopjevsk () on kaupunki Kemerovon alueella Venäjällä. Se sijaitsee Tomiin laskevan Aba-joen rannalla 269 kilometriä Kemerovosta kaakkoon. Kaupunki on Prokopjevskin piirin keskus, mutta muodostaa oman kaupunkipiirinsä. Sen kautta kulkee Barnaulin ja Abakanin välinen rautatie (Prokopjevskin asema). Asukkaita on 210 000 henkeä (vuonna 2010).


title: Prokopjevsk

text: Paikalla sijainneesta kaivostyöläisten asutuksesta tuli kaupunki vuonna 1918. Neuvostoaikana se oli yksi Kuzbassin kivihiilentuotannon ja koneenrakennusteollisuuden keskuksista sekä yksi Venäjän saastuneimmista kaupungeista.


title: Dan O’Herlihy

text: Daniel ”Dan” O’Herlihy (1. toukokuuta 1919 Wexford, Irlanti – 17. helmikuuta 2005 Malibu, Kalifornia) oli irlantilainen näyttelijä.


title: Dan O’Herlihy

text: O’Herlihy sai Oscar-ehdokkuuden Robinson Crusoen roolistaan vuonna 1954. Hänet muistetaan myös kahdesta ensimmäisestä "RoboCop"-elokuvasta.


title: Volžski

text: Volžski () on kaupunki Volgogradin alueella Venäjällä. Se sijaitsee Volgan vasemmalla rannalla sen sivuhaaran Ahtuban niskalla 16 kilometriä Volgogradista itään. Kaupungin kautta kulkee Volgogradin ja Astrahanin välinen rautatie (Volžskin asema). Asukkaita on 306 400 henkeä (vuonna 2008).


title: Volžski

text: Paikkakunnan synty liittyy Volgan vesivoimalaitoksen rakentamiseen 1950-luvulla. Kaupunki siitä tuli vuonna 1954. Nykyään Volžski on Volgogradin alueen toiseksi suurin kaupunki ja yksi Volgan alajuoksun suurimmista teollisuuskeskuksista. Volgan ylittävä pato on 4,9 kilometrin pituinen ja sen voimalaitos on yhä Euroopan suurin vesivoimala (2582 MW).


title: Gorohovets

text:
Gorohovets () on kaupunki Vladimirin alueella Venäjällä. Se sijaitsee Kljazmajoen rannalla 150 kilometriä Vladimirista itään. Kaupunki on Gorohovetsin piirin keskus. Sen kautta kulkee Moskovan, Nižni Novgorodin ja Kazanin välinen M7-valtatie. Gorohovetsin asema Moskovan ja Nižni Novgorodin välisellä rautatiellä sijaitsee 11 kilometriä kaupungista etelään. Asukkaita on 13 400 henkeä (vuonna 2008).
Gorohovets on saanut alkunsa Vladimir–Suzdalin ruhtinaskunnan itäisestä rajalinnoituksesta. Se mainitaan ensimmäisen kerran vuonna 1239, jolloin mongolivalloittajat hävittivät sen. 1300–1400-lukujen vaihteessa kaupunki liitettiin Moskovan ruhtinaskuntaan. Vuonna 1619 puolalaiset ja liettualaiset maahantunkeutujat hävittivät sen linnoituksen. Vuonna 1778 Gorohovetsista tuli Vladimirin lääniin kuulunut kihlakuntakaupunki. 1800-luvulla se oli maatalousalueen kaupallinen keskus, jonka asukkaat harjoittivat puutarhaviljelyä ja käsityöammatteja. Nykyään kaupungissa on konepaja-, elintarvike- ja lasiteollisuutta.


title: Gorohovets

text: Kljazmajoen yläpuolella kohoavalla entisellä linnamäellä sijaitsee Pyhän Nikolaoksen luostari, jossa on vuosina 1681–1686 rakennettu Kolminaisuuden ja Nikolaoksen kirkko kellotorneineen sekä vuonna 1710 rakennettu Pyhän Johanneksen kirkko. Entisen esikaupungin keskustassa on 1600-luvun lopussa rakennettu Ylösnousemuksen kirkko, Marian ilmestyksen katedraali (1700) kellotorneineen, Herran temppeliin tuomisen luostari ja sen vuonna 1689 rakennettu samanniminen kirkko. Keskustassa on säilynyt useita 1600-luvun kaksikerroksisia kauppiastaloja. Gorohovets kuuluu Venäjän kultaisen renkaan matkailukohteisiin.


title: Levykauppa Äx

text: Levykauppa Äx Oy (myös "Levykauppa X" ja "Recordshop X") on suomalainen musiikkitarvikkeiden, kirjojen ja elokuvien vähittäiskauppaan erikoistunut yritys, jolla on Suomessa yhdeksän myymälää (Helsingissä Hakaniemi ja Helsinki sekä Jyväskylä, Kuopio, Lahti, Oulu, Lappeenranta, Tampere ja Turku). Liikkeissä järjestetään myös paikallisten yhtyeiden akustisia esiintymisiä.


title: Levykauppa Äx

text: Tavallisten levy-yhtiöjulkaisujen ohella Levykauppa Äx myy myös yhtyeiden omakustanneäänitteitä sekä käytettyjä levyjä. Yritys ei myöskään ole joidenkin levykauppojen tavoin keskittynyt mihinkään tiettyyn musiikin tyylilajiin.


title: Levykauppa Äx

text: Vaikka kauppa on ollut toimialalla laskussa, Levykauppa Äx on onnistunut myymään hyvin ja perustanut uusia myymälöitä. Myynnin kasvu on ollut yli 10 prosenttia vuodessa, ja vinyylilevyjen myynti on kasvanut erityisen nopeasti. Toisaalta yritys teki kesäkuussa 2013 päättyneellä tilikaudella ensi kertaa tappiollisen tuloksen.


title: Levykauppa Äx

text:
Levykauppa Äx otti käyttöön 16. joulukuuta 2013 tilohinsa Bitcoin-automaatin, jolla voi vaihtaa käteistä rahaa Bitcoineiksi. Levykauppa Äx:n kaupallinen johtaja Jyri Lipponen kertoo:
Cobra Records oli Levykauppa X:n alainen levy-yhtiö, ja se perustettiin vuonna 2007. Se julkaisi muun muassa Sotajumalan ja Deathchainin albumeita.


title: Galitš

text: Galitš () on kaupunki Kostroman alueella Venäjällä. Se sijaitsee Kostromajoen vesistöön kuuluvan Galitšskoje-järven rannalla 121 kilometriä Kostromasta koilliseen. Kaupunki on Galitšin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Siellä haarautuvat Buihin, Kiroviin ja Kostromaan johtavat rautatiet. Asukkaita on 17 400 henkeä (vuonna 2010).


title: Galitš

text: Kaupunki mainitaan ensimmäisen kerran vuonna 1238 nimellä "Galitš Merski". Nimitys viittaa paikalla sijainneeseen merjalaisasutukseen. Jo 1100-luvulla sitä ympäröi maalinnoitus, jonka jäänteitä on säilynyt Baltšugin linnamäellä. 1200-luvulla Galitš oli samannimisen ruhtinaskunnan keskus. Sen ensimmäinen ruhtinas oli Aleksanteri Nevalaisen veli Konstantin Jaroslavitš. Vuonna 1363 ruhtinaskunta liitettiin Moskovaan. 1400-luvun alussa vanhan linnamäen viereen rakennettiin uusi maalinnoitus. Kazanin tataarit piirittivät sitä vuonna 1427 neljän viikon ajan. 1400-luvun loppupuolella maavallein ympäröitiin linnan viereen kasvanut esikaupunki.


title: Galitš

text: 1500-luvulla Galitš oli Kostroman alueen tärkein kauppakeskus, joka välitti turkiksia Länsi-Eurooppaan ja Aasiaan sekä viljaa muihin Venäjän kaupunkeihin. 1600-luvun alussa puolalaismiehittäjät hävittivät kaupungin. Vuonna 1708 se liitettiin Arkangelin lääniin ja vuonna 1778 siitä tuli Kostroman lääniin kuuluneen kihlakunnan keskus. Asukkaat harjoittivat puutarhaviljelyä ja nahan muokkausta. Nykyään kaupungissa on konepaja-, nahka-, tekstiili-, puunjalostus- ja elintarviketeollisuutta.


title: Galitš

text: Kaupungin historiallinen keskus on entisen kremlin vieressä sijaitseva, 1700–1800-lukujen vaihteen rakennuksien ympäröimä kauppatori. Kremlin sisällä on kivisiä kauppiastaloja, vuonna 1815 rakennettu Kristuksen kirkastumisen katedraali ja sen vieressä sijaitseva samanniminen barokkityylinen kirkko. Kremlin ja Baltšugin linnamäen yhdistävän pääkadun varrella on 1800–1900-luvun vaihteen kauppiastaloja ja puurakennuksia. Linnamäen vieressä Galitšskoje-järven rannalla sijaitsee 1700-luvun lopulla rakennettu Basileios Suuren kirkko. Kaupungin etelälaidalla on 1400-luvulla perustettu Pansijevin luostari ja sen 1500-luvulla rakennettu Neitsyt Marian taivaaseen astumisen katedraali ja Pyhän kolminaisuuden kirkko (1642).


title: Nerehta

text: Nerehta () on kaupunki Kostroman alueella Venäjällä. Se sijaitsee Nerehta- ja Volgaan laskevan Solonitsa-joen yhtymäpaikassa 46 kilometriä Kostromasta lounaaseen. Kaupunki on Nerehtan piirin keskus. Siellä haarautuvat Jaroslavliin, Kostromaan ja Ivanovoon johtavat rautatiet.


title: Nerehta

text: Vuoden 2010 väestönlaskennan mukaan kaupungissa asui 22 828 henkeä.


title: Nerehta

text: Paikkakunta tunnetaan vuodesta 1214 lähtien. 1300–1700-luvulla se oli suolan tuotannon ja 1700-luvulta lähtien käsityöammattien keskus. Vuonna 1778 Nerehtasta tuli Kostroman lääniin kuulunut kihlakuntakaupunki.


title: Nerehta

text: Nykyään kaupungissa on tekstiili-, konepaja-, elintarvike- ja rakennustarviketeollisuutta. Nähtävyyksiä ovat vuosina 1676–1678 rakennettu Pyhän Vladimirin kirkko, Pyhän Nikolaoksen kirkko (1710–1725), Kazanin katedraali (1709–1713), klassistinen kauppahalli (1836) sekä lukuisat koristeelliset puutalot.


title: Sinikyyhkyt

text: Sinikyyhkyt ("Alectroenas") on kyyhkyjen heimoon kuuluva lintusuku.


title: Demofon (Eleusis)

text: Demofon () oli kreikkalaisessa mytologiassa Eleusiin kuningas Keleoksen ja Metaneiran poika. Kun Demeter kiersi ympäri maata etsimässä tytärtään Persefonea vanhan naisen hahmossa, hän sai vieraanvaraisen vastaanoton kuninkaalta saavuttuaan Eleusiin, ja Keleos pyysi häntä lastenhoitajaksi pojilleen Demofonille ja Triptolemokselle.


title: Demofon (Eleusis)

text: Palkitakseen Keleoksen vieraanvaraisuuden, Demeter päätti tehdä tehdä Demofonista kuolemattoman polttamalla tämän kuolevaisen sielun pois perheen tulisijalla joka yö. Metaneira kuitenkin yllätti jumalattaren eräänä yönä pitämässä poikaansa tulessa ja keskeytti rituaalin huutamalla kauhusta, jolloin hänen poikansa paloi tuhkaksi. Demeter paljasti tällöin itsensä, ja opetti korvaukseksi Triptolemokselle maanviljelyn taidon.


title: Vuorikyyhkyt

text: Vuorikyyhkyt ("Gymnophaps") on kyyhkyjen heimoon kuuluva lintusuku.


title: Floridan osavaltionyliopisto

text: Floridan osavaltionyliopisto ("Florida State University") on julkinen tutkimusyliopisto Tallahasseessa Floridassa Yhdysvalloissa. Opiskelijamäärältään suurimpia tiedekuntia ovat talous-, yhteiskunta-, kasvatus- ja luonnontieteelliset tiedekunnat. Yliopistossa on suuritehoisten magneettikenttien tutkimukseen käytettävä laboratorio, joka on ainoa laatuaan Yhdysvalloissa.


title: Floridan osavaltionyliopisto

text: Matematiikan professorina FSU:ssa toimi pitkään suomalainen Mika Seppälä (1951–2015).


title: Carlo Janka

text: Carlo Janka (s. 15. lokakuuta 1986 Obersaxen, Sveitsi) on sveitsiläinen alppihiihtäjä. Hän on olympiavoittaja, maailmanmestari ja maailmancupin kokonaiskilpailun voittaja.


title: Carlo Janka

text: Janka saavutti junioreiden MM-kilpailuissa pronssia suurpujottelussa Quebecissä 2006. Aikuisten arvokilpailuissa hän teki ensiesiintymisensä Val d’Isèren MM-kisoissa 2009, jossa hän voitti kultaa suurpujottelussa ja pronssia syöksyssä sekä sijoittui supersuurpujottelussa yhdeksänneksi. Vancouverin olympialaisissa 2010 hän voitti kultaa suurpujottelussa, oli alppiyhdistetyssä neljäs, supersuurpujottelussa kahdeksas ja syöksylaskussa yhdestoista. Garmisch-Partenkirchenin MM-kilpailuissa 2011 hän sijoittui sekä supersuurpujottelussa että suurpujottelussa seitsemänneksi. Schladmingissa 2013 hän oli superalppiyhdistetyssä kahdeksas. Sotšin olympialaisissa 2014 hän sijoittui syöksylaskussa kuudenneksi, superalppiyhdistetyssä kahdeksanneksi ja suurpujottelussa 13:nneksi. Vailin / Beaver Creekin MM-kilpailuissa 2015 hän oli superalppiyhdisteyssä kuudes, syöksylaskussa yhdeksäs, suurpujottelussa yhdestoista ja supersuurpujottelussa kahdestoista. Sankt Moritzin MM-kilpailuissa 2017 hän sijoittui alppiyhdistetyssä seitsemänneksi ja supersuurpujottelussa kahdeksanneksi. Pyeongchangin olympialaisissa 2018 hän oli alppiyhdistetyssä viidestoista.


title: Carlo Janka

text: Janka sijoittui maailmancupissa ensimmäisen kerran kymmenen parhaan joukkoon oltuaan kahdeksas Val d’Isèren superyhdistetyn kilpailussa kaudella 2007–2008. Ensimmäisen palkintokorokepaikkansa hän sai oltuaan toinen Lake Louisen syöksylaskukilpailussa marraskuussa 2008. Ensimmäisen voittonsa hän saavutti Val d’Isèren suurpujottelussa 13. joulukuuta 2008. Hän voitti samalla kaudella myös yhdistetyn kilpailun Wengenissä ja oli kolmas Sestrieren yhdistetyssä. Lisäksi hän voitti alppiyhdistetyn maailmancupin ja sijoittui maailmancupin kokonaiskilpailussa seitsemänneksi.


title: Carlo Janka

text: Kaudella 2009–2010 Janka oli kolmas Söldenin suurpujottelussa sekä Lake Louisen syöksyssä. Beaver Creekissä hän voitti superyhdistetyn, syöksyn sekä suurpujottelun. Val Gardenassa hän oli toinen supersuurpujottelussa. Wengenissä hän voitti syöksyn ja oli toinen superyhdistetyssä. Garmisch-Partenkirchenin finaaleissa Janka voitti syöksyn ja suurpujottelun. Maailmancupin kokonaiskilpailun voiton Janka varmisti kauden toiseksi viimeisessä kilpailussa. Alppiyhdistetyn, syöksylaskun ja suurpujottelun maailmancupeissa hän sijoittui toiseksi.


title: Carlo Janka

text: Kaudella 2010–2011 Janka sijoittui Lake Louisen supersuurpujottelussa ja Wengenin alppiyhdistetyssä toiseksi. Wengenin syöksylaskussa ja Hinterstoderin suurpujottelussa hän sijoittui kolmanneksi. Kauden ainoan voittonsa hän otti Kranjska Goran suurpujottelussa. Maailmancupin kokonaiskilpailussa hän oli kolmas. Kaudella 2011–2012 Janka sijoittui parhaimmillaan neljänneksi.


title: Carlo Janka

text: Kaudella 2012–2013 Janka oli kolmas Wengenin superalppiyhdistetyssä. Kaudella 2014–2015 hän voitti Wengenin superyhdistetyn ja oli syöksylaskussa kolmas. Hän voitti alppiyhdistetyn maailmancupin kaudella 2014–2015. Maailmancupin kokonaiskilpailussa hän oli kymmenes. Kaudella 2015–2016 hän sijoittui Kitzbühelin syöksylaskussa kolmanneksi ja voitti Jeongseonin supersuurpujottelun. Maailmancupin kokonaiskilpailussa hän oli yhdeksäs.


title: Carlo Janka

text: Janka sijoittui kaudella 2016–2017 toiseksi Alta Badian parisuurpujottelussa ja kolmanneksi Aspenin syöksylaskussa.


title: Balettisaapas

text: Balettisaapas on nykyaikana kehitelty ja fetissiasusteeksi tarkoitettu hyvin korkeavartinen piikkikorkokenkä. Se on muotoiltu pitämään jalka "en pointe" -asennossa, eli jalkojen asento on käytännössä sama kuin balleriinojen jalkojen, näiden tanssiessa varpaankärjillään kovakärkisillä balettitossuilla.


title: Harley Jessup

text: Harley Jessup (s. 1954 Corvallis, Oregon) on yhdysvaltalainen Oscar-palkittu visuaalisten efektien taiteellinen ohjaaja ja animaattori. Lisäksi hän on toiminut elokuvien tuotannon suunnittelijana, josta Jessup palkittiin Anniella animaatioelokuvista "Rottatouille" ja "Autot 2".


title: Harley Jessup

text: Jessup syntyi Oregonissa ja kasvoi naapuri osavaltiossa Kaliforniassa, San Joaquin Valleylla ja Bay Arealla. Myöhemmin hän palasi takaisin Oregoniin, jossa Jessup opiskeli Oregonin yliopistossa graafista suunnittelua.


title: Harley Jessup

text: Jessup asuu Marinin piirikunnassa, Kaliforniassa yhdessä vaimonsa ja kolmen lapsen kanssa.


title: Kanakyyhkyt

text: Kanakyyhkyt ("Phapitreron") on kyyhkyjen heimoon kuuluva lintusuku.


title: Anna Suurnäkki

text: Anna Suurnäkki (s. 10. tammikuuta 1967) on entinen suomalainen yleisurheilija, jonka päämatka oli 400 metrin aitajuoksu. Hän edusti Helsingin Kisa-Veikkoja ja häntä valmensi vuoteen 1988 Tero Selvinen ja siitä eteenpäin Tapio Laitinen.


title: Anna Suurnäkki

text: Suurnäkki selviytyi välieriin Splitin 1990 EM-kilpailujen 400 metrin aitajuoksussa. Hän juoksi alkueräjuoksussa ennätyksensä 56,76. Hän edusti Suomea aikuisten maaotteluissa vuosina 1986–1991. Hänen ennätyksensä 400 metrin juoksussa oli 54,95.


title: Anna Suurnäkki

text: Suurnäkki voitti Suomen mestaruuden 400 metrin aidoissa Helsingissä 1991 ja Jyväskylässä 1992. SM-hopeaa hän saavutti 1986, 1987, 1988, 1989 ja 1990. Lisäksi hän kuului 4 × 800 metrin viestin Suomen mestarijoukkueeseen 1989.


title: Sean Song

text: Sean Song on yhdysvaltalainen animaattori ja animaatio-ohjaaja, joka on saanut kolme Annie-ehdokkuutta ja yhden Daytime Emmy ehdokkuuden. Song aloitteli uraansa 1990-luvun lopulla taustojen sommittelijana, josta hän siirtyi ohjaamaan animaatiosarjoja ja tekemään storyboardeja televisiosarjoihin ja elokuviin.


title: Urysonin lemma

text: Urysonin lemma topologiassa kuuluu seuraavasti: Olkoon formula_1 formula_2-avaruus ja formula_3 erillisiä suljettuja joukkoja. Tällöin on olemassa sellainen jatkuva funktio formula_4, että formula_5 ja formula_6. Toisin sanoen funktio saa arvon 0 kaikissa joukkoon A ja arvon 1 kaikissa joukkoon B kuuluvissa pisteissä.


title: Urysonin lemma

text: Urysonin lemman avulla voidaan todistaa muun muassa Urysonin metristyslause, jonka mukaan jokainen säännöllinen avaruus, jolla on numeroituva kanta, on metristyvä, sekä Tietzen jatkolause, joka osoittaa erään kriteerin sille, milloin avaruuden osajoukossa määritelty jatkuva funktio voidaan laajentaa koko avaruuteen.


title: Kari Vaijärvi

text: Kari Väinö Vaijärvi (s. 13. kesäkuuta 1943 Helsinki) on espoolainen nuortenkirjailija ja kirjastonhoitaja. Hän on julkaissut yli 40 teosta, ennen kaikkea lasten- ja nuortenkirjoja, mutta myös runokokoelman ja näytelmiä. Vaijärvi sai tiedonjulkistamisen valtionpalkinnon syyskuussa 2018.


title: Kari Vaijärvi

text: Vaijärven nuorisokirjoissa usein nuoret ratkovat rikoksia historiallisesti aidossa ympäristössä. Tunnetuimpia Vaijärven lastenkirjojen aikuisia hahmoja on salapoliisi Jukka Vihi, josta kertovia kirjoja on kuvittanut Martti Sirola. Vaijärvi on kirjoittanut myös selkokirjoja.


title: Kari Vaijärvi

text: Vaijärvi on palkittu muun muassa valtion nuorisokirjallisuuspalkinnolla (1974), Pirkanmaan Plättä-palkinnolla (1976), Arvid Lydecken -palkinnolla (1977), lastenkulttuurin valtionpalkinnolla (1992) ja Pääskynen-palkinnolla (2010).


title: Viherkyyhkyt

text: Viherkyyhkyt ("Treron") on kyyhkyjen heimoon kuuluva lintusuku.


title: Beverly Hills kyttä 3

text: Beverly Hills kyttä 3 on Beverly Hills kyttä -sarjan kolmas osa. Elokuva sai ensi-iltansa 1994.


title: Beverly Hills kyttä 3

text: Pääosissa nähdään Eddie Murphy, Judge Reinhold ja Héctor Elizondo.


title: Beverly Hills kyttä 3

text: Axel Foley (Eddie Murphy) näkee, kuinka pomonsa Douglas Todd ammutaan kuoliaaksi hänen silmiensä edessä.


title: Beverly Hills kyttä 3

text: Axel lupaa ottaa kiinni murhaajan, jonka jäljet johtavat kalifornialaiseen huvipuistoon Wonderworldiin. Beverly Hillsissä Axel törmää vanhaan tuttuunsa William 'Billy' Rosewoodiin (Judge Reinhold), joka on kohonnut poliisilaitoksella johtotehtäviin. Miehen uraputki uhkaa kuitenkin tyssätä, kun Axel pääsee vauhtiin.


title: Forbes 400

text: Forbes 400 on Forbesin julkaisema luettelo 400 rikkaimmasta yhdysvaltalaisesta, joka julkaistiin ensimmäisen kerran vuonna 1982. Luettelo on vanhin ja parhaiten tunnettu Forbesin varakkuusluetteloista. Se julkaistaan vuosittain syyskuussa. Vuonna 2008 luetteloon päässeiden henkilöiden yhteisvarallisuus oli 1,57 biljoonaa Yhdysvaltain dollaria.


title: Kruunukyyhkyt

text: Kruunukyyhkyt ("Goura") on kyyhkyjen heimoon kuuluva lintusuku.


title: Carina Kjellman

text: Carina Kjellman (s. 3. syyskuuta 1963) on entinen suomalainen yleisurheilija. Hän edusti IK Falkenia ja häntä valmensivat Henry Kulla ja Kjell Krook.


title: Carina Kjellman

text: Kjellman voitti 20-vuotiaiden Pohjoismaiden mestaruuden seitsenottelussa Ålborgissa 1983. Hän sijoittui 11:nneksi Genovan sisäratojen EM-kilpailujen 1992 kolmiloikkakilpailussa tuloksella 13,19 m. Helsingin EM-kisoissa 1994 hän putosi samassa lajissa karsintakilpailussa. Hän voitti kahdesti kolmiloikan aikuisten ulkoratamaaotteluissa: Tukholmassa vuosina 1991 ja 1994.


title: Cornelius Fuscus

text: Cornelius Fuscus (k. 86 tai 87) oli roomalainen sotapäällikkö ja keisari Domitianuksen pretoriaaniprefekti. Hänen uransa alusta tiedetään hyvin vähän. Fuscus osallistui todennäköisesti Rooman sisällissotaan vuonna 69 (neljän keisarin vuosi) ja kannatti Galbaa, Othoa ja Vitelliusta, mutta siirtyi sitten Vespasianuksen puolelle, josta tuli lopulta keisari. Tämän jälkeen hänen elämästään ei tiedetä mitään, mutta Domitianuksen aikana hän toimi pretoriaaniprefektinä vuodesta 81 lähtien. Vuonna 85 hänet lähetettiin Daakiaan sotimaan kuningas Decebalusta vastaan, joka oli edellisinä vuosina hyökännyt Tonavan yli Moesiaan, ja surmannut provinssin maaherran, Gaius Oppius Sabinuksen. Kostaakseen daakialaisten hyökkäyksen, Domitianus johti vastahyökkäystä Daakiaan vuonna 85. Sotaretki sujuikin hyvin, mutta keisari joutui pian lähtemään takaisin Roomaan ja jätti Fuscuksen armeijan komentoon. Fuscus ja hänen komentamansa Legio V Alaudae kuitenkin väijytettiin Tapaessa vuonna 86 tai 87, jolloin hän sai surmansa.


title: Vaikertajakyyhkyt

text: Vaikertajakyyhkyt ("Zenaida") on kyyhkyjen heimoon kuuluva lintusuku.


title: Samelinlakson taistelu

text: Samelinlakson taistelu käytiin Suomen sodassa 27. heinäkuuta 1808 Kauhajoen Samelinlaksossa. Samelinlakso sijaitsee nykyisen Kauhajoen keskustasta Päntäneen suuntaan.


title: Samelinlakson taistelu

text: Samelinlakson taistelussa Ruotsin joukkoja johti majuri Carl von Otter ja Venäjän joukkoja Jagodin. Taistelu kesti pari tuntia, ja tuloksena oli, että venäläisjoukot ajettiin pois Kauhajoelta.


title: Samelinlakson taistelu

text: Kauhajoen Heikkilänkylässä, Päntäneelle johtavan tien varressa on taistelun muistomerkki. Se on pystytetty vuonna 1938.


title: Tiina Pakkala

text: Tiina Pakkala (s. 19. kesäkuuta 1962 Revonlahti) on entinen suomalainen juoksija. Hän edusti Viipurin Urheilijoita ja häntä valmensivat Jussi Salmi ja Timo Hietanen.


title: Tiina Pakkala

text: Pakkala edusti Suomea aikuisten maaotteluissa vuosina 1985–1991. Hän voitti 400 metrin maaottelujuoksun Tukholmassa 1987 ja 800 metrin kilpailun Kouvolassa 1989. 4 × 400 metrin viestiä hän oli voittamassa vuonna 1989 sekä Kouvolassa että Tukholmassa. Hallimaaottelussa hän voitti 800 metriä Luulajassa 1989.


title: Tiina Pakkala

text: Pakkala voitti 800 metrin Suomen mestaruuden Kuopiossa 1987 ja Hämeenlinnassa 1988. SM-hopeaa hän sai 1989 sekä SM-pronssia 1990 ja 1991. 400 metrillä hän saavutti SM-hopeaa 1988 sekä SM-pronssia 1984, 1985, 1989 ja 1990. Viestijuoksun SM-kilpailuissa hän kuului 4 × 400 metrin voittajajoukkueeseen 1989 ja 1990 sekä 4 × 800 metrin mestarikvartettiin 1988, 1990 ja 1991. Sisäratojen SM-kilpailuissa hän voitti 800 metrin mestaruuden Tampereella 1989.


title: Viacom

text: Viacom (), () on mediayhtiö. Nykyinen Viacom on ollut toiminnassa vuodesta 2006 alkaen. Uuden Viacomin edeltäjä vanha Viacom oli toiminnassa vuosina 1971-2005, ja se tunnetaan nykyisin nimellä CBS Corporation. Viacomin pääomistaja on National Amusements.


title: Viacom

text: Viacomin omistuksessa ovat muun muassa Paramount Pictures, DreamWorks, Nickelodeon, Nick Jr., MTV ja Comedy Central.


title: Derek Acorah

text: Derek Acorah (oik. Derek Francis Johnson, s. 27. tammikuuta 1950 Liverpool) on englantilainen meedio ja televisiopersoona, joka tunnetaan erityisesti televisiosarjasta Riivatut talot. Hän oli ohjelmassa kuuden tuotantokauden verran vuosien 2001–2005 aikana.


title: Derek Acorah

text: Liverpoolissa vuonna 1950 syntynyt Acorahi väittää saaneensa ensimmäiset yliluonnolliset kokemuksensa jo lapsena, jolloin hänen isoisänsä henki vieraili hänen luonaan. Hän kertoi kokemuksestaan isoäidilleen, joka ei ollut yllättynyt tapahtumasta ja kertoi itsekin olevansa meedio.


title: Derek Acorah

text: Nuoruudessaan Acorah pelasi jalkapalloa paikallisessa seurassa Liverpool FC:ssä ja australialaisessa USC Lionissa. Uran päätyttyä hän palasi Englantiin ja yritti etsiä itselleen sopivaa erikoisalaa. Lopulta Acorah päätti ryhtyä meedioksi Liverpoolissa. Hän on väittänyt, että hänellä on aina ollut meedionkykyjä. Hän pääsi tarkkuutensa ansiosta pian paikkakuntalaisten suosioon. Alkuvuosina hän tarjosi palveluitaan ilmaiseksi. Sittemmin hän on työskennellyt vuodesta 1996 lähtien televisiossa ja radiossa sekä tehnyt henkilökohtaisia esiintymisiä Britannian lisäksi muuallakin, kuten Euroopassa ja Lähi-idässä, Uudessa-Seelannissa ja Yhdysvalloissa.


title: Marko Pantelić

text: Marko Pantelić (, s. 15. syyskuuta 1978 Belgrad, Jugoslavia) on serbialainen jalkapalloilija, joka edustaa kreikkalaista Olympiakosia. Hän on pelipaikaltaan hyökkääjä.


title: Harakkakyyhkyt

text: Harakkakyyhkyt ("Reinwardtoena") on kyyhkyjen heimoon kuuluva lintusuku. Suku on saanut nimensä saksalaisen Caspar Georg Carl Reinwardtin mukaan.


title: WWE SmackDown vs. Raw 2009

text: WWE SmackDown vs. Raw 2009 on Yuke'sin kehittämä ja THQ:n julkaisema vapaapaini-aiheinen urheilupeli, joka julkaistiin vuonna Nintendo DS, PlayStation 2, PlayStation 3, PlayStation Portable, Wii ja Xbox 360 alustoille. Peli kuuluu "SmackDown vs. Raw" -pelisarjaan.


title: WWE SmackDown vs. Raw 2009

text: Pelissä on monia uusia pelimahdollisuuksia ja uusia kenttiä, jossa voi otella muita WWE-showpainijoita vastaan. Pelissä esiintvät muun muassa The Undertaker, John Cena, Triple H, Batista ja Rey Mysterio.


title: Antti Marjanen

text: Antti Sakari Marjanen (s. 28. maaliskuuta 1952 Helsinki) on Helsingin yliopiston määräaikainen gnostilaisuuden ja varhaiskristillisen kirjallisuuden professori viisivuotiskaudella 2008–2013.


title: Antti Marjanen

text: Antti Marjanen suoritti Bachelor of Divinity -tutkinnon Baptist Theological Seminaryssä Rüschlikonissa Sveitsissä 1977. Teologian tohtoriksi hän väitteli 1995. Hänen väitöskirjansa käsitteli Maria Magdalenaa Nag Hammadin kirjoitusten valossa. Vuonna 1996 hänet nimitettiin Uuden testamentin eksegetiikan dosentiksi.


title: Antti Marjanen

text: Marjanen on työskennellyt Helsingin yliopiston teologisessa tiedekunnassa opetus- ja tutkimustehtävissä vuodesta 1983 alkaen, muun muassa Raamatun alkukielten sekä Uuden testamentin eksegetiikan professuurien hoitajana eri otteeseen 1997–2003 sekä Suomen Akatemian akatemiatutkijana 2003–2008. Vuonna 2006 hänet valittiin Suomen Eksegeettisen Seuran puheenjohtajaksi.


title: Antti Marjanen

text: Marjasen erikoisalat ovat koptinkielinen Nag Hammadin kirjasto, gnostilaisuus sekä naisten roolit ja asema varhaiskristillisissä teksteissä.


title: Passé composé

text: Passé composé (yhdistetty perfekti) on ranskan kielessä käytettävä aikamuoto, joka suomennetaan tilanteen mukaan imperfektillä tai perfektillä.


title: Passé composé

text: Passé composé on liittomuoto. Se muodostetaan apuverbin, yleensä "avoir"-verbin preesensmuodoista ja pääverbin partisiipista. Muutamien verbien yhteydessä, etenkin määräsuuntaista liikettä tai olotilan muutosta tarkoittavilla verbeillä sekä kaikilla refleksiiviverbeillä, kuitenkin käytetään "avoir"-verbin asemesta apuverbiä "être".


title: Passé composé

text: Useimmilla verbeillä partisiipit ja sen mukaisesti passé composé muodostetaan seuraavien mallien mukaisesti. Näistä on kuitenkin poikkeuksia, sillä ranskassa on paljon myös epäsäännöllisesti taipuvia verbejä. Esimerkiksi "être"-verbin (olla) partisiippi on "été", ja avoir-verbin (omistaa, olla jollakulla) partisiippi "eu".


title: Swazimaan jalkapallomaajoukkue

text: Swazimaan jalkapallomaajoukkue edustaa Swazimaata kansainvälisissä jalkapallo-otteluissa. Joukkuetta hallinnoi Swazimaan jalkapalloliitto.


title: Trishelle Cannatella

text: Trishelle Cannatella (s. 4. marraskuuta 1979 Cut Off, Louisiana) on yhdysvaltalainen näyttelijä, tosi-TV-kilpailija sekä Playboymalli.


title: Trishelle Cannatella

text: Cannatella syntyi ja kasvoi Cut Offissa, Louisianassa. Hänen äitinsä oli harras kristitty, joka kuoli aivokasvaimeen Cannatellan ollessa 14-vuotias. Cannatella kävi South Lafourchen high schoolia ja opiskeli televisiojournalismia Etelä-Mississipin yliopistossa.


title: Plungė

text: Plungė on kaupunki Liettuan luoteisosassa, noin 50 km:n etäisyydellä Klaipėdasta. Kaupungin asukasluku on noin 23 161 (2009).


title: Plungė

text: Kaupungin nimi on peräisin samannimisestä pienestä joesta.


title: Plungė

text: Ensimmäinen maininta Plungėsta on vuodelta 1567. Kaupunginoikeudet se sai vasta 1792, kun suurherttua Sigismund II Augustus myönsi paikalle itsehallinto-oikeuden. Koska Plungė sijaitsi Klaipėdan satamakaupunkiin johtavan tien varrella, tuli siitä aktiivinen kaupankäyntikeskus, siellä harjoitettiin myös hevoskauppaa.


title: Plungė

text: Vuonna 1873 Ogińskin suku osti Plungėsta maata, jolle se rakensi vuonna 1897 kartanon ja puiston. Kyseinen suku on rakentanut Liettuaan muitakin kartanoita.


title: Plungė

text: Ennen toista maailmansotaa kaupungissa on ollut aktiivista juutalaistoimintaa. Juutalaisten maahanmuuttajien virta Liettuaan alkoi vuonna 1348, jolloin heidät ajettiin pois mm. Unkarista, Määristä, ja Serbiasta. Vuosina 1930-1939 Plungėssa oli jopa kuusi synagogaa. Toisen maailmansodan aikana kuitenkin suuri osa Plungėn juutalaisista tapettiin.


title: Plungė

text: Nykyinen vaakuna myönnettiin käyttöön 6. kesäkuuta 1997.


title: Plungė

text: Plungėssa sijaitsee tehdas, josta viedään taskurapuja useimpiin Euroopan maihin.


title: Andienkyyhkyt

text: Andienkyyhkyt ("Metriopelia") on kyyhkyjen heimoon kuuluva lintusuku.


title: Satu Levelä

text: Satu Päivi Levelä (s. 8. lokakuuta 1967 Alavus) on suomalainen keskimatkojen juoksija ja kestävyysjuoksija. Hän edusti Alavuden Urheilijoita ja Turun Urheiluliittoa ja vastasi itse valmennuksestaan.


title: Satu Levelä

text: Levelä voitti Pohjoismaiden hallimestaruuskilpailuissa kultaa 3 000 metrillä Oslossa 1987. Rooman MM-kilpailuissa 1987 hän putosi samalla matkalla alkuerissä. Maantiejuoksun naisten MM-kisoissa 1988 hän keskeytti 15 kilometrin kilpailussa. Maastojuoksun MM-kilpailuissa Aucklandissa 1988 hän oli 88. ja kuului joukkuekilpailussa kuudenneksitoista sijoittuneeseen Suomen joukkueeseen. Vuoden 1989 maastojuoksun MM-kisoissa Stavangerissa 1989 hän oli 59. ja oli mukana 12:nneksi sijoittuneessa Suomen joukkueessa. Hän edusti Suomea aikuisten maaotteluissa vuosina 1986–1994.


title: Ginny Weirick

text: Ginny Weirick (s. Kalifornia) on yhdysvaltalainen näyttelijä, joka tuli tunnetuksi mini-televisiosarjasta "Devil's Trade" ja elokuvasta "Ninja Cheerleaders". Hän esiintyi myös Brandon Routhin tähdittämässä elokuvassa "Lie to Me".


title: Ginny Weirick

text: Weirick kasvoi Etelä-Kaliforniassa ja opiskeli myöhemmin näyttelemistä San Diegon yliopistolla.


title: Luettelo tunnetuista raumalaisista

text: Tämä on luettelo tunnetuista raumalaisista.


title: Luettelo tunnetuista raumalaisista

text: Mukana luettelossa on myös muualla kuin Raumalla syntyneitä henkilöitä, jotka tunnetaan raumalaisina. Mahdolliset muut syntymäpaikat on mainittu suluissa nimen jälkeen.


title: Luettelo tunnetuista raumalaisista

text: Raumalla syntyneet


title: Live in Leipzig

text: Live in Leipzig on norjalaisen black metal -yhtye Mayhemin live-albumi. Se on levytetty Eiskeller-klubilla Leipzigissä, entisessä Saksan demokraattisessa tasavallassa 26. marraskuuta 1990, albumi tosin julkaistiin vasta 1993. Albumin kappaleet ovat yhtyeen ensimmäiseltä studiojulkaisulta "Deathcrushilta" (1987) ja live-albumin aikaan vielä ilmestymättömältä "De Mysteriis Dom Sathanasilta", paitsi "Carnage"-kappale, joka on peräisin "Pure Fucking Armageddon" -demolta. Live in Leipzig on Mayhemin harvoja virallisia julkaisuja, joissa yhtyeen lyhytaikainen laulaja Dead esiintyy, vaikkakin hänen esiintymisiään löytyy myös muutamalta bootlegiltä.


title: Live in Leipzig

text: Albumi on noussut black metal -piireissä kuuluisaksi ennen kaikkea johtuen sen merkittävästä roolista Mayhemin uralla: sillä on laulajana yhtyeelle kyseenalaista julkisuutta itsemurhallaan tuonut Dead, ja sekä musiikillisesti että ideologisesti se oli merkittävä askel "Deathcrushin" ajoista. "Live in Leipzig" on eräs merkittävimmistä black metal -live-levytyksistä. Eräs syy mikä teki albumin kuuluisaksi oli Mayhemin äärimmilleen viety lavaesiintyminen: Dead viilteli itseään usein konserteissa, lavalla oli sianpäitä seivästettyinä keihäisiin, yhtye heitteli yleisön sekaan mätänevää lihaa ja Dead hengitti keikoilla pussista, jossa oli kuollut korppi.


title: Live in Leipzig

text: "Live in Leipzigin" kansiin on painettu motto:


title: Live in Leipzig

text: Ruotsinkielinen teksti on luultavasti ruotsalaisen Deadin kirjoittama ja on vapaasti käännettynä suomeksi:Alkuperäisellä LP:llä oli myös kaksi studiolevytystä, "Carnage" viidennen ja kuudennen raidan välissä, sekä "The Freezing Moon" viimeisenä. Kummassakin kappaleessa lauloi Dead. Näiden kappaleiden kanssa levyn kestoksi tulee 56:54.


title: The Conduit

text: The Conduit on Wiille julkaistu FPS-peli. Peli julkaistiin kesällä 2009. Pelin on suunnitellut High Voltage Software ja julkaisijana toimii SEGA. Peli tukee Wii Speak -lisälaitetta.


title: The Conduit

text: Peli sijoittuu Amerikassa sijaitsevaan salaiseen Trust ryhmään jonka tarkoitus on estää ulkoavaruuden hirviöiden maanvalloitus-Trust ryhmään kuuluu päähenkilö Michael Ford. Peli alkaa normaalisti kontrolleiden oppimisella, kun kentän on päässyt läpi, niin pelissä mennään ajassa taaksepäin viisi päivää. Toisen kentän alussa Michael Ford(Mr.Ford) nähdään pukuun varustuneena ja saa henkilöltä nimeltä Adams viestin että tuhoaisi Michael nimisen Ulkoavaruuden olion. Kentän lopussa kuitenkin Adams pettää Mr.Fordin ja Michael alkaa auttamaan MR.fordia estääkseen Addamsin pahat suunnitelmat. Kuinka Peli loppuu? Koe ja pelaa The Conduit (Wii)


title: The Conduit

text: Pelissä on mahdollisuus 12 pelaajan yhtäaikaiseen pelaamiseen Nintendo Wi-Fi Connectionin avulla.


title: The Conduit

text: Moodeja on yhteensä 13.


title: Nummijärven taistelu

text: Nummijärven taistelu käytiin Suomen sodassa 28. elokuuta 1808 Kauhajoen Nummijärvellä Ruotsin ja Venäjän välillä. Ruotsin joukkojen vahvuus oli noin 1 200 miestä suomalaisista joukko-osastoista. Sotilaat olivat Porin ja Pohjanmaan rykmenteistä. Venäjän vahvuus oli noin 1 500 sotilasta. Ruotsin joukkoja johti everstiluutnantti Carl von Otter ja Venäjän joukkoja kenraalimajuri Ušakov. Taistelu päättyi Ruotsin voittoon.


title: Nummijärven taistelu

text: Voittoon päättyneen, 10. elokuuta käydyn Kauhajoen taistelun jälkeen Ruotsin everstiluutnantti Carl von Otterin noin 600 sotilaan Pohjanmaan rykmentin henkipataljoona vahvistettuna majuri Johan Adolf Grönhagenin noin 600 sotilaan Porin rykmentin toisella pataljoonalla siirtyivät venäläisten perässä kohti etelää, Nummijärvelle. Von Otter asetti Nummijärven itäpuolelta alkavan Nummijoen pohjoispuolelle tielle kaksi 3-naulaista ja kaksi 6-naulaista tykkiä. Näiden suojaksi von Otter asetti vielä noin sadasta nostomiehestä ja Pohjanmaan komppaniasta muodostetut ampumaketjut. Pieni osasto rakuunoita ja kaksi pohjalaista jalkaväkikomppaniaa olivat reservissä leirin luona. Porin II pataljoona oli asetettu etulinjaan. Metsä kaadettiin pois tykkien ampumasektorilta. Kenttä- ja etuvartio olivat jonkin matkan päässä Nummijoen eteläpuolella.


title: Nummijärven taistelu

text: Kankaanpäästä lähteneet venäläisjoukot, kaksi vahvennettua pataljoonaa, alkoivat sunnuntaiaamuna 28. elokuuta kello viisi Karvian suunnasta työntää suomalaisten etuvartiota tieltään, jonka jälkeen venäläiset pääsivät hyökkäämään suomalaisten kummankin siiven kimppuun. Tämän jälkeen von Otter lähetti molempiin siipiin pohjalaisista muodostuvat komppaniat. Venäläisjoukot pyrkivät etenemään Nummijärven itäpuolitse, jolloin niiden oikealle sivustalle lähetettiin porilaispataljoona, kapteenit von Kothen ja von Konow sekä pari 6-naulaista tykkiä. Venäläiset pyrkivät suomalaisten selustaan kiertämällä järven rantaa. Tämän hyökkäyksen suomalaiset löivät verisesti. Neljän tunnin taistelun jälkeen pohjalaisten, jotka olivat olleet patterien välissä, onnistui edetä venäläisten tykkien läheisyyteen. Tällöin venäläisten linja murtui. Ruotsi voitti taistelun.


title: Nummijärven taistelu

text: Perimätieto kertoo, että von Otterilla olisi ollut apunaan joukko talonpoikia, jotka laskeutuivat nykyisen Nummijärven koulun töyrältä ”sotasoiton kaikuessa” parijonossa alas lakit ja tuohesta tehty vyö yllään sekä heinäseiväs olallaan. Talonpojat kääntyivät metsikköön ja laskeutuivat pian jälleen alas töyrää. Näin venäläiset saivat vaikutelman, että Ruotsi saa lisäjoukkoja.


title: Nummijärven taistelu

text: Ruotsin tappiot olivat 25 kaatunutta, joista yksi oli kersantti ja 24 sotamiestä. Neljä upseeria ja 65 sotamiestä haavoittui. Venäjän tappiot olivat 46 kaatunutta, joista kaksi upseeria ja 44 sotamiestä. Suomalaiset ottivat 48 venäläistä vangiksi, joista kaksi oli upseeria ja 46 sotamiestä.


title: Nummijärven taistelu

text: Toisen lähteen mukaan Ruotsi menetti taistelussa neljä upseeria ja aliupseeria sekä 54 sotamiestä. Venäjä menetti saman lähteen mukaan kaatuneina ja haavoittuneina kuusi upseeria ja 200 sotamiestä. Lähde tosin mainitsee venäläistappioiden vaikuttavan taistelun venäläisjoukkoihin nähden suurelta.


title: Nummijärven taistelu

text: Ruotsin pääarmeija oli kärsinyt 21. elokuuta tappion Karstulassa ja lähti vetäytymään kohti pohjoista. Vaikka Nummijärven taistelu päättyikin voittoon, lähtivät Nummijärvelle edenneet suomalaiset vetäytymään pääarmeijan liikkeiden vuoksi 29. elokuuta. Alun perin von Otterin joukkoineen oli tarkoitus perääntyä ainoastaan Kauhajoen kirkolle odottamaan eversti August Fredrik Palmfeltin joukkoja Lapväärtistä. Von Otterin joukot perääntyivät kuitenkin heti Kurikan kautta aina Ilmajoelle saakka, sillä ruotsalaisten ylipäällikkö Wilhelm Mauritz Klingspor oli näin määrännyt. Ušakov hyökkäsi perääntymisen vuoksi välittömästi 3 000 miehen joukolla Nummijärveltä Kauhajoelle. Palmfeltkin joukkoineen saapui pian Kauhajoelle, mutta joutui perääntymään asemiin Parjakannevalle, sillä hänen ei onnistunut päästä venäläisrintaman läpi kohti Kurikkaa. Kauhajoki jäi Ušakovin joukoille, ja joukot polttivat muun muassa Kauhajoen kirkon, pappilan, muita rakennuksia sekä varastelivat paikallisten omaisuutta.


title: Nummijärven taistelu

text: Nummijärven keskustassa on nykyisin taistelun muistomerkki. Nummijärven taistelusta tuli 28. elokuuta 2008 kuluneeksi 200 vuotta, jonka kunniaksi järjestettiin Nummijärvellä juhla 31. heinäkuuta. Juhla alkoi Nummijärven kirkossa kello 13 pidetyllä jumalanpalveluksella. Tämän jälkeen laskettiin seppeleet taistelun muistomerkille sekä kaatuneitten muistomerkille. Myös taistelupaikkojen esittely kuului päivän ohjelmaan.


title: Havnar Bóltfelag

text: Havnar Bóltfelag (tai HB Torshavn) on färsaarelainen jalkapallojoukkue, jonka joukkue pelaa Färsaarten korkeimmalla sarjatasolla, Formuladeildinissä. Seura perustettiin 1904 ja se on yksi maan perinteisimmistä jalkapalloseuroista. Joukkue pelaa kotiottelunsa saarten pääkaupungissa Tórshavnissa. Nimi Havnar Bóltfelag tarkoittaa sataman jalkapalloseuraa. Joukkueen suurin voitto on vuodelta 1971, kun Havnar Bóltfelag voitti ÍF Fuglafjørðurin 14-1. Suurin tappio on taas vuodelta 1945 joukkueen hävitessä B36 Tórshavnia vastaan 0-10. Joukkue ei ole saavuttanut suurta menestystä kansainvälisissä peleissä.


title: Havnar Bóltfelag

text: Päivitetty 4.2.2009


title: Fidžin jalkapallomaajoukkue

text: Fidžin jalkapallomaajoukkue edustaa Fidžia kansainvälisissä maajoukkuekilpailuissa. Fidžin jalkapalloliitto on FIFAn Oseanian maanosaliiton OFC:n jäsen.


title: Fidžin jalkapallomaajoukkue

text:
Fidži selviytyi vuoden 2016 olympialaisiin voittamalla Oseanian olympiakarsinnat.
Joukkueen matka päättyi kuitenkin kisoissa jo lohkovaiheeseen.


title: Fidžin jalkapallomaajoukkue

text: Fidžin paras sijoitus on 3. sija OFC Nations Cupissa vuosina 1998 ja 2008.


title: It’s Hard

text: It’s Hard on The Whon syyskuussa 1982 julkaistu studioalbumi. Kappaleet ”Athena” ja ”Eminence Front” julkaistiin singleinä.


title: It’s Hard

text: Seuraavana vuonna, 1983, yhtyeen toiminta keskeytyi ja seuraava studioalbumi ilmestyi vasta vuonna 2006.


title: Anne Känsäkangas

text: Anne Känsäkangas (o.s. Paavolainen, s. 21. kesäkuuta 1960 Kokkola) on entinen suomalainen kiekonheittäjä. Hän edusti Kokkolan Veikkoja ja häntä valmensi Reijo Paavolainen.


title: Anne Känsäkangas

text: Känsäkangas voitti Pohjoismaiden mestaruuden Reykjavikissa 1982 tuloksella 54,26 m. Helsingin MM-kilpailuissa 1983 hän oli karsintakilpailussa viidestoista pudoten jatkosta. Rooman MM-kisoissa 1987 hän oli karsinnassa kuudestoista ja putosi loppukilpailusta. Känsäkangas edusti Suomea aikuisten maaotteluissa vuosina 1979–1988. Hän voitti kiekkokilpailun viidessä maaottelussa: Helsingissä 1986 ja 1988, Tampereella ja Tukholmassa 1987 sekä Øyestadissa 1988.


title: Anne Känsäkangas

text: Känsäkangas voitti Suomen mestaruuden Vaasassa 1986, Kuopiossa 1987 ja Hämeenlinnassa 1988. SM-hopeaa hän saavutti 1979 ja SM-pronssia 1985. Kiekonheiton sisäratojen Suomen mestaruuden hän voitti Kuopiossa 1988.


title: Anne Känsäkangas

text: Känsäkangas heitti kiekkoennätyksensä 64,24 m Nivalassa 1983. Kuulaa hän työnsi parhaimmillaan 16,01 m Kokkolassa 1982.


title: Grand Magus

text:
Grand Magus on vuonna 1996 perustettu ruotsalainen heavy metal -yhtye. Se on julkaissut seitsemän studioalbumia, joista viimeisin on tammikuussa 2014 julkaistu Triumph and Power.
__notoc__


title: O.S.S.Y

text: O.S.S.Y on vuonna 1984 perustettu suomalainen melodista hard rockia esittävä yhtye Joensuusta. Yhtyeen kitaristi, solisti, säveltäjä ja sanoittaja on sen ainoa jäljellä oleva perustajajäsen Tero Eronen. Yhtye on julkaissut kuusi täyspitkää albumia, joista uusin "A.D. 2010" ilmestyi 19. toukokuuta 2010.